Op Tapis Khas: Polis gempur perkampungan nelayan, 3,724 ditahan

KUALA LUMPUR, 20 Ramadan 1443H, Jumaat – Polis menggempur 113 penempatan jeti haram, perkampungan nelayan dan 169 kawasan aktif dadah di seluruh negara dalam Op Tapis Khas Siri 3 dalam tempoh 18 hingga 20 April lepas.

Sepanjang operasi itu, seramai 3,724 individu terdiri daripada tokan, penagih dadah dan orang yang dikehendaki ditahan merangkumi 3,574 lelaki dan 150 wanita berumur lingkungan 13 hingga 70 tahun yang disyaki terlibat dalam pelbagai kesalahan kes dadah.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata Op Tapis Khas Siri 3 itu memfokuskan jeti-jeti serta perkampungan nelayan di seluruh negara yang dipercayai dijadikan tempat mengedar dadah oleh tokan-tokan dadah.

“Kami lihat dari segi kecenderungan, memang ada kegiatan yang tinggi di kawasan nelayan dan jeti-jeti yang terlibat,” katanya pada sidang media di Bukit Aman, di sini hari ini.

Beliau berkata enam daripada yang ditahan itu adalah pelajar berumur 14 hingga 22 tahun iaitu empat masih bersekolah dan dua penuntut institusi pengajian tinggi manakala tujuh remaja berumur 13 tahun yang ditahan terdiri daripada mereka yang telah berhenti sekolah.

Selain itu, lapan penjawat awam dengan empat daripada mereka daripada agensi penguat kuasa turut ditahan kerana positif dadah jenis syabu, amphetamine serta memiliki air ketum.

Ayob Khan berkata PDRM tidak bertolak ansur dengan mana-mana individu yang terlibat dengan kegiatan melibatkan dadah termasuk penjawat awam tidak kira sama ada daripada agensi penguatkuasaan mahupun jabatan-jabatan lain dalam kerajaan.

Polis turut merampas 811.38 kilogram (kg) dan 542.37 liter pelbagai jenis dadah dianggarkan bernilai RM1.01 juta, antaranya daun ketum seberat 769.49 kg, syabu (22.96 kg), heroin (6.24 kg), serbuk ekstasi (6.11 kg), ganja (4.92 kg), air ketum (526.71 liter) dan kodein (14.06 liter).

Ayob Khan berkata tindakan juga diambil di bawah Akta Dadah Berbahaya (ADB) (Pelucuthakan Harta) 1988 dengan menyita pelbagai aset dianggarkan bernilai RM2.90 juta.

Beliau berkata antara barang-barang yang disita dan dirampas ialah rumah banglo bernilai RM2.3 juta, 38 kenderaan pelbagai jenis bernilai RM452,000, barangan kemas bernilai RM32,308, wang tunai dalam empat akaun bank RM49,909 dan wang tunai RM29,096. – Bernama


Realiti! ‘Total lockdown’ sekadar jaga perut taikun kilang?

BANGI, 16 Zulkaedah 1442H, Ahad – Penutupan penuh sektor sosial dan ekonomi atau lebih dikenali sebagai ‘total lockdown’ tidak ubah seolah-olah menjaga ‘perut’ taikun kilang.

Ahli Jawatankuasa Pusat (JKP) Parti Barisan Jemaah Islamiah Se-Malaysia (BERJASA), Hamdan Asadullah secara sinis mendakwa, situasi semasa membuktikan realiti politik Malaysia – yang mana kuasa diberi rakyat, namun yang dijaga ‘sebahagian’ rakyat ghaib yang berkuasa.

“Beratus beribu kecaman terhadap punca segala kluster yang berleluasa, daripada pelbagai pihak,” dakwanya dalam satu kenyataan.

Bahkan beliau turut mengecam Kementerian Perdagangan Antarabangsa dan Industri (MITI) yang membenarkan kategori kononnya ‘essential’ untuk beroperasi ketika pelaksanaan Perintah Kawalan Pergerakan (PKP) 3.0.

“Kementerian paling hebat dalam kerajaan sekarang adalah MITI. Dia mengatasi Majlis Keselamatan Negara (MKN), Jabatan Perdana Menteri (JPM), Kementerian Dalam Negeri (KDN) dan apa saja.

“Surat MITI paling berkuasa untuk menentukan anda ‘essential’ atau tidak, contoh LV, arak, pun boleh jadi ‘essential’ dan alat tulis ‘non essential’. Inilah hebat kuasa mereka,” sinisnya.


COVID-19: Malaysia kini di ambang gelombang ke-4?

KUALA LUMPUR, 5 Ramadan 1442H, Sabtu – Mungkinkah lonjakan kes harian baharu COVID-19 melebihi dua ribu yang direkod pada Khamis (15 April) dan hari ini menandakan Malaysia kini berada di ambang ‘Gelombang Keempat’ ?

Hari ini (Jumaat 16 April 2021) kes harian baharu meningkat lagi kepada 2,551 kes berbanding semalam, 2,148 kes.

Beberapa hari lepas, Menteri Kanan (Keselamatan) Datuk Seri Ismail Sabri Yaakob dan Menteri Kesihatan Datuk Seri Dr Adham Baba senada membuat kenyataan berhubung keberangkalian perkara yang sama.

Rekod kes harian baharu sepanjang rangkuman mingguan Bernama (10 April hingga 16 April) sebelum ini menunjukkan pada kebanyakan hari, angka kes berada di atas paras 1,500, sementara kes aktif dengan kebolehjangkitan turut melepasi angka 15 ribu.

R-Naught (Ro/Rt) iaitu kebolehjangkitan satu kes positif COVID-19 kepada orang lain dalam tempoh kebolehjangkitan sepanjang tempoh rangkuman secara konsistennya berada pada kadar 1.0. Sebelum ini, kadar Ro 0.5 diperlukan untuk melandaikan lekuk jangkitan koronavirus maut ini.

Dalam masa yang sama, kluster baharu melibatkan tempat kerja dan komuniti terus dilaporkan berlaku. Semalam (15 April 2021), sebanyak 15 buah kluster baharu iaitu sembilan (9) kluster tempat kerja dan enam (6) komuniti diumumkan oleh Kementerian Kesihatan Malaysia (KKM).

Hari ini tujuh (7) lagi kluster baharu diumumkan oleh KKM iaitu tiga (3) kluster tempat kerja, dua (2) kluster pusat tahanan, dan masing masing satu (1) kluster komuniti dan kluster pendidikan.

Setakat hari ini, negara sedang bergelut dengan 346 kluster yang masih aktif dan 68 daripadanya mencatat kes baharu.

CADANGAN TANGGUH RENTAS NEGERI

Bimbang dengan perkembangan penularan koronavirus maut itu, Dr Adham membuat kenyataan semalam bahawa KKM “mencadangkan rentas negeri untuk sambutan Aidilfitri pada bulan Mei depan ditangguh.”

Jika ini dikuatkuasakan, bermakna tiada ‘Balik Kampung’ (dua tahun berturut-turut) untuk Hari Raya Puasa yang dijadualkan pada 13 Mei 2021.

Setakat 16 April 2021, jumlah kes aktif dengan kebolehjangkitan COVID-19 melonjak kepada 18,600 kes, sementara kes kumulatif COVID-19 di Malaysia, sebanyak 370,528 kes

Sebelum semalam (15 April), rekod kes harian baharu dua (2) ribu yang terakhir melanda negara adalah pada 4 Mac 2021 iaitu sebanyak 2,063 kes (penularan tempatan 2,054 kes dan kes import 9 kes). Kes aktif pada tarikh tersebut sebanyak 23,161 kes. Selangor mencatat kes harian baharu tertinggi iaitu 630 kes, diikuti Sarawak 361 kes dan Johor 255 kes.

Malaysia yang dilanda gelombang ketiga COVID-19 bermula pada 20 September 2020, mula merekodkan kes harian empat angka bagi COVID-19 pada 24 Oktober 2020 (1,228 kes).

Untuk 2,551 kes hari ini, Ketua Pengarah Kesihatan, Tan Sri Dr Noor Hisham Abdullah, menyatakan dalam kenyataan akhbarnya, sebanyak 2,522 adalah penularan tempatan (2,233 warganegara dan 289 bukan warganegara). Baki 29 kes adalah kes import, melibatkan 10 orang warganegara dan 19 orang bukan warganegara.

Semalam, Khamis 15 April 2021, kes harian baharu COVID-19 melepasi angka dua ribu iaitu sebanyak 2,148 kes. Daripada jumlah itu, sebanyak 2,129 adalah kes tempatan, sementara kes import sebanyak 19 kes ( 6 warganegara dan 13 bukan warganegara).

Untuk rekod, kes import yang dicatat sepanjang rangkuman mingguan ini adalah seperti berikut:-

5 kes ( 10 April), 8 kes ( 11 April ), 12 kes ( 12 April), 9 kes ( 13 April), 6 kes ( 14 April), 19 kes ( 15 April) dan 29 kes (16 April).

Dengan 370,528 kes kumulatif, Malaysia kini di tangga 45 dalam senarai 216 buah negara yang dilanda pandemik COVID-19. Di hadapan Malaysia adalah Slovakia (374,586 kes), Bulgaria (382,761 kes) dan Arab Saudi (402,142 kes).

Setakat 16 April 2021, sebanyak 1,524 kes sembuh dilaporkan, menjadikan jumlah kumulatif kes pesakit yang pulih daripada COVID-19 kini 350,563 kes atau 94.6 peratus.

Rekod kes harian baharu sepanjang tempoh rangkuman mingguan Bernama 10 April hingga 16 April 2021 adalah seperti berikut:-

1,510 kes (10 April), 1,739 kes (11 April ), 1,317 kes ( 12 April ), 1,767 kes ( 13 April), 1,889 kes (14 April), 2,148 kes (15 April) dan 2,551 kes (16 April).

Sementara rekod kes sembuh harian sepanjang tempoh rangkuman ini:-

1,248 kes (10 April), 1,216 kes (11 April), 1,052 kes (12 April), 1,290 kes (13 April), 1,485 kes (14 April), 1,259 kes (15 April) dan 1,524 kes (16 April).

MAKLUMAT TERKINI KES COVID-19 VARIAN UK B.1.1.7

Dr Noor Hisham dalam kenyataan akhbar semalam (15 April 2021) memaklumkan dua (2) lagi kes COVID-19 varian UK B.1.1.7 dikesan di negara ini, menjadikan jumlah kes bagi varian UK B.1.1.7 adalah sebanyak lima (5) kes sehingga 15 April 2021.

Dua (2) kes terbaru iaitu kes keempat dan kelima melibatkan pengembara warganegara Malaysia yang mempunyai sejarah perjalanan ke Poland pada bulan Mac 2021. Kedua-dua pengembara tersebut disahkan positif COVID-19 pada 30 Mac 2021.

Menurut beliau, sejak 3 Februari 2021,Variant of Concerns (VOCs) mula dikesan di Malaysia. Dua (2) kes pertama varian UK B.1.1.7 dikesan melalui saringan di Pintu Masuk Antarabangasa (PMA). Saringan di PMA seterusnya mengesan dua (2) kes varian Nigerian B.1.525 pada 5 Mac 2021.

Pada 18 Mac 2021, varian South Afican B.1.351 pula ditemui dalam kalangan dua (2) kakitangan syarikat yang berpengkalan di Lapangan Terbang Antarabangsa Kuala Lumpur (KLIA) dari Kluster Jalan Lima serta satu (1) kes masing-masing dari Kluster Kebun baru dan saringan kontak rapat.

Bagi mengesan sejauh mana penyebaran lineage B.1.351, Dr Noor Hisham berkata lebih banyak kes di kawasan geografi yang berdekatan termasuk daerah Kuala Langat dan daerah Sepang dijalankan turutan jujukan genom penuh.

Sehingga 14 April 2021, sejumlah 17 kes positif COVID-19 jangkitan tempatan dikenal pasti dijangkiti dengan varian South African B.1.351 di Malaysia

KKM mengumumkan , 17 kes berkenaan dikesan dalam Kluster Jalan Lima (3 kes), Kluster Kebun Baru (9 kes), Kluster Teknologi Emas (1 kes) dan Saringan kontak rapat (4 kes).

Dr Noor Hisham mengingatkan bahawa varian UK B.1.1.7 dan varian South African B.1.351 berjaya dikesan di Malaysia boleh menular dengan mudah dan cepat walaupun banyak kajian saintifik masih berjalan untuk mengkaji gejala dan kesan jangkitan varian-varian ini.

Beliau menasihatkan orang ramai supaya mengamalkan kebersihan kendiri dengan kerap membasuh tangan, memakai pelitup muka di tempat awam, dan menjaga penjarakan fizikal setiap masa.

SEMAKIN BANYAK KLUSTER

Sehingga Jumaat 16 April 2021, jumlah kluster yang direkod dalam negara adalah sebanyak 1,507 kluster dan 1,161 daripadanya ditamatkan. Kluster yang masih aktif adalah sebanyak 346 dan daripada jumlah itu, 68 kluster mencatat pertambahan kes baharu.

Tiga kluster yang mencatat pertambahan kes baharu tertinggi adalah Kluster Jalan Puncak Borneo (315 kes), Kluster Jalan Bambangan (99 kes), dan Kluster DTI Sandakan (55 kes). Sebanyak tujuh (7) kluster baharu diumumkan hari ini iaitu tiga (3) kluster tempat kerja (KTK) , masing-masing satu di Sarawak, Selangor dan WP Kuala Lumpur; dua (2) kluster pusat tahanan iaitu di Negeri Sembilan dan Sabah; satu (1) kluster komuniti di Sarawak dan satu (1) kluster pendidikan di Pahang.

Untuk rekod, jumlah kluster baharu dan Kluster Tempat Kerja (KTK) sepanjang 10 April hingga 16 April 2021:-

Sabtu 10 April – 9 kluster ( 6 KTK) ; Ahad 11 April – 8 kluster ( 5 KTK) ; Isnin 12 April – 10 kluster ( 7 KTK) ; Selasa 13 April – 9 kluster (4 KTK ); Rabu 14 April – 7 kluster ( 6 KTK), Khamis 15 April – 15 kluster ( 9 KTK) dan Jumaat 16 April – 7 kluster ( 3 KTK).

PERKEMBANGAN LAIN DALAM NEGERI

Mengenai perkembangan mutakhir Program Imunisasi COVID-19 Kebangsaan (Laporan Harian Pemberian Dos 1 Vaksin Mengikut Negeri) sehingga 15 April 2021 adalah seperti berikut:-

* Dalam kurungan Jumlah Dos 2

Perlis 11,578 (9,473); Kedah 43,347 (26,062); Pulau Pinang 40,498 (31,535); Perak 54,056 (48,607) ; Selangor 93,829 (61,662) ; Kuala Lumpur 73,266 (37,962) ; Putrajaya 7,821 (4,557) ; Negeri Sembilan 33,172 (21,647) ; Melaka 19,080 (10,731) ; Kelantan 32,699 (19,501) ; Terengganu 30,695 (20,551) ; Pahang 41,760 (33,080) ; Johor 63,295 (30,781) ; Sabah 55,734 (42,972) ; Labuan 3,332 (2,319) ; Sarawak 67,427 (32,861).

Jumlah pemberian Dos 1 dan 2 adalah 1,105,890 (jumlah Dos 1 / 671,589 dan Jumlah Dos 2/ 434,301

Laporan Harian Jumlah Pendaftaran Vaksinasi sehingga 15 April 2021 menunjukkan seramai 8,834,823 individu, berusia 18 tahun ke atas telah mendaftar.

Dr Noor Hisham dalam catatan di Facebook peribadinya pada 16 April 2021 mengumumkan, kadar kebolehjangkitan COVID-19 atau Ro/Rt pada jangkaan mengikut kes seharian pada 16 April 2021 untuk seluruh negara kekal 1.18. Negeri mencatat Ro tertinggi ialah Terengganu 1.34, Kelantan 1.30 dan Sarawak 1.28.

Sementara itu, Perintah Kawalan Pergerakan Bersyarat (PKPB) dilanjutkan bagi Johor, Selangor, WP Kuala Lumpur, Pulau Pinang, Kelantan *, dan Sarawak berkuatkuasa 15 hingga 28 April 2021 kecuali Sarawak yang berkuatkuasa 13 hingga 26 April 2021.

Bagi Kelantan, tujuh (7) daerah/jajahan iaitu Kota Bharu, Pasir Mas, Pasir puteh, Bachok, Machang, Tumpat dan Tanah Merah diletakkan di bawah Perintah Kawalan Pergerakan (PKP) berkuatkuasa 16 April hingga 29 April 2021.

Sebanyak 10 negeri lain dikekalkan status Perintah Kawalan Pergerakan Pemulihan (PKPP) iaitu Perlis, Kedah, Perak, WP Putrajaya, Melaka, Negeri Sembilan, Pahang, Terengganu, Sabah dan WP Labuan, berkuatkuasa 15 April hingga 28 April 2021.

Malaysia masih berada di bawah Pengisytiharan Darurat bermula 12 Januari sehingga bulan Ogos 2021.

PERINCIAN KES COVID-19 DI MALAYSIA

Berdasarkan perincian KKM mengenai 2,551 kes positif COVID-19 yang dilaporkan KKM pada Jumaat 16 April 2021, sebanyak enam buah negeri mencatat kes harian baharu tiga angka, iaitu Sarawak 960 kes (3) Selangor 590 kes (4), WP Kuala Lumpur 245 kes (21), Kelantan 164 kes, Sabah 143 kes dan Johor 121 kes.

*( ) merujuk kepada kes import

Negeri mencatat kes dua (2) angka, Pulau Pinang 91 kes , Negeri Sembilan 53 kes , Perak 49 kes, Perak 49 kes, Pahang 47 kes, Kedah 35 kes, Melaka 28 kes, dan Terengganu 16 kes.

Sementara itu, tiga buah negeri mencatat kes harian baharu COVID-19 satu (1) angka iaitu WP Putrajaya 6 kes, Perlis 2 kes dan WP Labuan 1 (1 kes).

Menurut KKM, Sarawak melaporkan kes harian baharu tertinggi iaitu sebanyak 960 kes (37.6 peratus). Sebanyak 892 kes (92.9 peratus) adalah daripada kluster-kluster dan saringan kontak rapat kes positif COVID-19 yang aktif dijalankan di lapangan. Ini diikuti oleh Selangor sebanyak 590 kes (23.1 peratus) dan Wilayah Persekutuan Kuala Lumpur sebanyak 245 kes (9.6 peratus).

Sementara itu, sebanyak dua (2) kes kematian dilaporkan hari ini (16 April), kedua-duanya dilaporkan di Selangor dan melibatkan warganegara Malaysia.

Ini menjadikan kes kumulatif kematian sebanyak 1,365 kes (0.37 peratus).

Untuk rekod, kes kematian sepanjang tempoh rangkuman 10 April hingga 16 April 2021 :-

8 kes WN ( 10 April ), 8 kes WN ( 11 April ), 4 kes WN ( 12 April), 12 kes WN ( 13 April), 8 kes – 7 WN 1 BWN ( 14 April), 10 kes – 9 WN 1 BWN ( 15 April) dan 2 kes – 2 WN (16 April).

*WN = warganegara *BWN = bukan warganegara

Sebanyak 227 kes ditempatkan di Unit Rawatan Rapi (ICU) dan 91 kes daripadanya memerlukan bantuan pernafasan.

STATISTIK GLOBAL COVID-19

Jumlah kes COVID-19 global terkini (worldometer) adalah 139,817,738 (rangkuman minggu lalu 134,683,627 kes) dengan 3,002,422 kematian (minggu lalu 2,918,347 kematian). Jumlah pesakit sembuh seramai 118,844,676 orang, berbanding 108,429,057 orang minggu lalu.

Sebanyak 216 negara dilanda pandemik COVID-19 dan 10 buah negara teratas dalam kedudukan senarai ini adalah Amerika Syarikat, India, Brazil, Perancis, Rusia, United Kingdom, Turki, Itali, Sepanyol, dan Jerman.

Pecahan kes COVID-19 dan jumlah kematian adalah seperti berikut:-

Amerika Syarikat 32,224,484 kes ( 578,993 kematian),

India 14,291,917 kes (174,335 kematian);

Brazil 13,758,093 kes (365,954 kematian),

Perancis 5,187,879 kes (100,073 kematian),

Rusia 4,684,148 kes ( 104,795 kematian),

United Kingdom 4,380,976 kes ( 127,191 kematian),

Turki 4,086,957 kes (35,031 kematian);

Itali 3,826,156 kes (115,937 kematian),

Sepanyol 3,396,685 kes (76,882 kematian),

Jerman 3,095,016 kes (80,141 kematian).

Negara China, di mana bermulanya wabak COVID-19 pada penghujung Disember 2019 di tempat 94 dengan 90,468 kes. Angka kematian kekal 4,636.

Di samping Malaysia, dalam kalangan negara di Asia Tenggara, Indonesia, Filipina dan Myanmar turut menyertai senarai 88 buah negara yang mencatat lebih 100,000 kes COVID-19.

Indonesia di tangga 19 minggu ini dengan 1,594,722 kes dan 43,196 kematian. Filipina di tangga 27 dengan 914,971 kes dan 15,738 kematian.

Myanmar di tangga 82 dengan 142,617 kes dan 3,206 kematian. Singapura di tangga 102 dengan 60,769 kes dan 30 kes kematian.

Sementara Thailand di tangga 111 dengan 39,038 kes dan 97 kematian; Kampuchea di tangga 162 dengan 5,480 kes dan 38 kematian; Vietnam di tangga 177 dengan 2,772 kes dan 35 kematian.

Brunei di tangga 200 dengan 221 kes dan angka kematian kekal tiga (3), sementara Laos di tangga 207 dengan 54 kes dan sifar kematian. – Bernama


Rejim Zionis kejam tembak mati remaja Palestin

RAMALLAH, 18 Safar 1444H, Khamis – Seorang remaja Palestin terbunuh ketika pertempuran dengan tentera negara pengganas Israel berhampiran Jenin di Tebing Barat yang diduduki.

Menurut Kementerian Kesihatan Palestin, Uday Salah, 17, maut selepas ditembak di kepala oleh tentera pendudukan Israel di Kafr Dan, wilayah Jenin.

Jenin telah mengalami keganasan yang kerap dalam beberapa bulan kebelakangan ini, sebahagian daripada serangan maut yang bermula pada pertengahan Mac.

Israel telah melancarkan hampir setiap malam serbuan ke atas bandar Tebing Barat dan telah membunuh puluhan rakyat Palestin, termasuk pejuang.

Minggu lalu, Ketua Tentera Israel, Aviv Kohavi berkata, kira-kira 1,500 orang yang dikehendaki telah ditangkap dan ratusan serangan dihalang dalam operasi itu.

Israel telah menduduki Tebing Barat sejak 1967 apabila ia menawan wilayah itu dari Jordan. – Agensi


72 serangan sasar kemudahan kesihatan Ukraine: WHO

MOSCOW, 25 Syaaban 1443H, Isnin – Pertubuhan Kesihatan Sedunia (WHO) merekodkan sebanyak 72 serangan mensasarkan institusi penjagaan kesihatan yang menyebabkan 71 kematian sejak operasi ketenteraan Russia di Ukraine bermula, kata Setiausaha Agung Pertubuhan Bangsa-Bangsa Bersatu pada Ahad.

“Hak untuk penjagaan kesihatan mesti dilindungi,” kata António Guterres menerusi media sosial, lapor Sputnik.

Russia berulang kali menuduh pasukan separa tentera Ukraine menggunakan infrastruktur awam untuk menyerang kedudukan tentera Russia, termasuk menjadikan hospital dan bangunan kediaman sebagai lokasi strategik melepaskan tembakan.- Bernama


Ribuan keluarga miskin di Gaza akan terima bantuan wang tunai

GAZA, 6 Safar 1443H, Isnin – Pertubuhan Bangsa-Bangsa Bersatu (PBB) akan mengagihkan bantuan tunai kepada ribuan keluarga miskin di Gaza yang dikendalikan Pergerakan Perjuangan Islam Palestin (Hamas) di bawah program yang dibiayai Qatar.

Qatar telah menyumbang ratusan juta dolar kepada Gaza sejak perang 2014 antara pemerintah Hamas dan negara pengganas Israel.

Bagaimanapun serangan pada Mei lalu mendorong gesaan Israel dan Amerika Syarikat (AS) untuk menyemak semula pembayaran bagi memastikan ia tidak sampai ke Hamas.

Di bawah skema pembiayaan yang disemak semula – dikoordinasikan oleh Qatar dan PBB – disokong oleh Israel – wang tunai akan diberikan di lebih daripada 700 titik pengedaran di seluruh Semenanjung Gaza, kata pegawai PBB.

Wakil Timur Tengah PBB, Tor Wennesland menerusi kenyataan di Twitter semalam berkata, hampir 100,000 penerima akan mula menerima bantuan wang tunai pada Isnin.

Qatar juga akan memberikan bantuan kepada penjawat awam di kementerian-kementerian yang dikendalikan Hamas di bawah perjanjian dengan bank-bank di bawah bidang kuasa Pihak Berkuasa Palestin (PA) yang disokong Barat.

Bagaimanapun Jumaat lalu, PA menarik diri daripada perjanjian itu susulan bimbang penglibatan pihaknya akan mendedahkannya kepada masalah undang-undang.

Skim pendanaan Qatar untuk orang miskin Gaza telah mendapat sokongan dari negara haram Israel.

Namun, menurut Perdana Menteri Israel, Naftali Bennett, pembayaran akan dibuat dalam bentuk baucar, bukan dalam bentuk tunai seperti yang dikatakan oleh pegawai PBB. – Agensi


Wanita ISMA gesa stesen televisyen halang tayang drama berunsur lucah

Oleh Zuhayati Yazid

BANGI, 18 Syaaban 1443H, Isnin – Sudah tiba masanya Malaysia menerbitkan lebih banyak filem dan drama yang bermutu tinggi serta bercorak ilmiah, selain mampu menanam nilai-nilai diri yang tinggi untuk melahirkan sebuah ummah yang bertamadun.

Pandangan berkenaan disuarakan Ketua Wanita, gerakan Islam Ikatan Muslimin Malaysia (ISMA), Ustazah Dr Suriani Sudi selepas tular potongan drama tempatan memaparkan adegan tidak senonoh dilakonkan pelakon Islam.

Beliau menyatakan rasa kecewa apabila drama itu difahamkan bakal ditayangkan di sebuah stesen televisyen pada bulan Ramadan akan datang.

Bimbang dengan perkara itu, beliau menegaskan, tayangan adegan tidak senonoh yang tular di media sosial adalah satu bentuk normalisasi aktiviti lucah yang cuba diterapkan ke dalam masyarakat.

“Masyarakat cuba untuk dihidangkan dengan aktiviti yang melanggar adat ketimuran dan batas batas pergaulan di dalam Islam.

“Tambah mengecewakan lagi, langsung tiada perasaan malu apabila melakonkan babak-babak tersebut,” katanya dalam kenyataan kepada Ismaweb.net, hari ini.

Meluahkan rasa kesal melihat lakonan sedemikian, Dr Suriani mempersoalkan, apakah tiada rasa sensitiviti dalam diri pelakon, pengarah dan penerbit terhadap perkara tersebut.

Apatah lagi, aksi-aksi lucah yang ditayangkan pada video tersebut jelas merendahkan maruah serta martabat wanita.

Justeru, Wanita ISMA mendesak supaya drama yang langsung tidak membawa manfaat tidak perlu ditayang kepada masyarakat di negara ini sebagai bahan tontonan umum.

Malah, beliau berpandangan, tindakan yang tegas perlu dikenakan terhadap pengarah serta pelakon terbabit antaranya dengan mengenakan sekatan untuk berlakon atau mengarah dalam tempoh beberapa tahun.

Langkah berkenaan bukan dianggap hukuman sebaliknya wajar dilihat sebagai peringatan dalam menyediakan bahan yang lebih memberi manfaat kepada penonton.

Katanya, hiburan dalam Islam adalah diharuskan tetapi perlu bersesuaian dengan syariat Islam dan mempunyai nilai selain membawa mesej yang murni.


Gangguan air: 948 kawasan pulih, 344 masih proses pemulihan

KUALA LUMPUR, 19 Muharram 1442H, Isnin – Bekalan air di 948 kawasan atau 73.37 peratus daripada 1,292 kawasan terlibat gangguan bekalan air tidak berjadual di tujuh wilayah sekitar Lembah Klang pulih sepenuhnya setakat 6.30 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, baki 344 kawasan masih dalam proses pemulihan.

Wilayah Hulu Selangor adalah kawasan pertama mencatat peratusan pemulihan sepenuhya (100 peratus), diikuti Kuala Selangor (99.25 peratus); Petaling (91.78 peratus); Gombak (72.99 peratus); Kuala Langat (50 peratus); Kuala Lumpur (47.37 peratus); dan Klang/Shah Alam (38.42 peratus).

“Sebanyak 71 kawasan di wilayah Kuala Lumpur, Gombak dan Klang/Shah Alam sepatutnya pulih tengah malam tadi, namun masih belum dapat dipulihkan.

“Pengguna dinasihat supaya tidak menyimpan dan menggunakan air berlebihan bagi memastikan proses pemulihan di kawasan yang masih terjejas berjalan lancar dan mengikut jadual pelan pemulihan Air Selangor,” katanya dalam kenyataan di sini, pagi ini.

Beliau berkata, Air Selangor sedang berusaha menstabilkan sistem agihan bagi memulihkan kawasan terlibat.

Ganguan bekalan air di sekitar Lembah Klang bermula sejak Khamis apabila Loji Rawatan Air (LRA) Sungai Selangor Fasa 1, Fasa 2, Fasa 3, dan Rantau Panjang dihenti tugas akibat pencemaran sumber air mentah. – Bernama


Pemimpin Arab jangan takut batal perjanjian dengan Yahudi

BANGI, 2 Jamadilawal 1445H, Khamis – Pemimpin Arab dan Islam seluruh dunia dilihat seolah-olah membiarkan saudara seislam mereka di Gaza dibunuh dan diseksa dengan kejam.

Lebih mengecewakan apabila pihak tersebut berdiam diri kerana menyangka Yahudi berkuasa untuk mengekalkan atau menjatuhkan mereka.

Atas sebab itu, Penasihat Hubungan Antarabangsa ISMA, Ustaz Sharipudin Ab Kadir mengingatkan Allah kuasa yang paling agung malah Maha Berkuasa menjatuhkan dan mengekalkan mereka.

“Jangan takut dengan perjanjian yang telah kamu meteraikan dengan Yahudi dalam perdagangan dan lain-lain. Lalu kamu takut untuk membatalkannya sedangkan Yahudi terkenal dengan kaum yang suka langgar perjanjian.

“Adakah sudah cukup dengan kamu mengutuk Yahudi sekeras-kerasnya bahawa tanggungjawab kamu telah selesai dihadapan Allah. Cukuplah kamu berlakon dihadapan ummah yang melihat tindakan kamu. Ummah tidak sebodoh yang kamu jangkakan.

“Kamu menipu Allah dalam sujud. Kamu menipu Allah dalam ibadah kamu. Ibadah kamu adalah ibadah mainan yang sia-sia,” katanya dalam satu kenyataan, hari ini.

Ustaz Sharipudin berkata demikian mengulas mengenai tindakan Perdana Menteri Israel, Benjamin Netanyahu mengugut pemimpin Arab supaya tidak masuk campur dalam menyuarakan isu konflik Palestin-Israel.

Terdahulu, Netanyahu dilaporkan berkata, kepentingan negara Arab akan terus dipelihara jika mereka mengambil pendekatan berdiam diri.

Ustaz Sharipudin mengingatkan bahawa Kesatuan Ulama Muslimin Sedunia sudah mengeluarkan fatwa yang mewajibkan campur tangan tentera dalam kalangan negara Islam untuk menghalang Israel menghancurkan Gaza.

Pun begitu, beliau kesal kerana masih belum nampak pihak yang mengambil langkah sedemikian.

“Di mana mereka. Adakah tentera kamu sedang bersenang-lenang di kem-kem yang kamu sediakan. Nama tentera tetapi diajar untuk jadi pengecut. Gah dengan pakaian tetapi hanya kain buruk yang usang.

“Gagah berkawad tetapi tulangnya reput. Gempita berikrar gagah perkasa tetapi rupanya ibarat suara katak panggil hujan,” sindirnya.


ADUN Kunak positif COVID-19

KUNAK, 27 Safar 1442H, Khamis – Ahli Dewan Undangan Negeri (ADUN) Kunak Norazlinah Arif mengesahkan beliau positif COVID-19 dan kini sedang menerima rawatan di hospital.

Norazlinah berkata, beliau menjalani ujian saringan kali kedua semalam, dan didapati positif.

“Saya kini menjalani kuarantin dan rawatan di sebuah hospital di Kota Kinabalu,” katanya ketika dihubungi pemberita.

Katanya, ketika ini beliau tidak mengalami sebarang simptom COVID-19.

Beliau sebelum ini menjalani kuarantin kendiri selama 14 hari selepas didapati mempunyai kontak rapat dengan individu positif COVID-19, dan ujian saringan pertama dilakukan pada 1 Oktober lepas. -Bernama


Apa perkembangan isu ceroboh tanah kerajaan di Pahang?

BANGI, 18 Safar 1442H, Selasa  – Rakyat mahu tahu perkembangan terkini isu pencerobohan tanah kerajaan negeri oleh pengusaha kebun durian di Raub, Pahang – yang diusahakan secara haram.

Sebelum ini, kerajaan negeri Pahang melaporkan mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram di kawasan hutan simpan.

Kegiatan itu dilakukan pengusaha kebun durian di Raub yang diusahakan di kawasan tanah bukan milik mereka.

Susulan itu, kerajaan Pahang pada 1 Ogos lalu mula bertindak tegas untuk menangani kegiatan pengusaha durian dengan mengeluarkan notis pengosongan tanah kebun dan panjakan kepada penceroboh terbabit.

“Jadi, saya ingin bertanya kepada pihak atasan di negeri Pahang.

“Adakah penceroboh haram terbabit telah diberikan geran tanah, atau ia telah diambil alih semula oleh kerajaan negeri,” soal Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Beliau membangkitkan isu berkenaan susulan rekod jualan durian Musang King yang dicatatkan baru-baru ini.

Media melaporkan sebanyak 300,000 durian Musang King berjaya dijual secara atas talian dalam tempoh kurang satu jam di China.

Rekod festival jualan durian itu bernilai RM61.2 juta yang dijalankan di tiga lokasi berasingan iaitu Qinzhou, Kuala Lumpur dan Raub, Pahang.

China mengimport 600,000 durian bernilai RM7.1 bilion daripada Malaysia.


Tiada DNA babi dalam sampel sotong ring sejuk beku

PUTRAJAYA, 13 Syaaban 1443H, Rabu – Jabatan Kimia Malaysia mengesahkan bahawa tiada DNA babi dikesan di dalam sampel produk sotong ring atau gegelang sotong sejuk beku seperti didakwa seorang pengguna, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Beliau berkata, ia adalah hasil analisis ke atas sampel produk tersebut yang disita oleh Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) dan dihantar ke jabatan kimia.

Beliau berkata, produk berkenaan disita hasil pemeriksaan dan siasatan ke atas beberapa premis di peringkat peruncit, pemborong, pengedar dan pengimport produk tersebut di Perlis, Kedah, Pulau Pinang, Selangor dan Johor susulan dakwaan yang tular menerusi media sosial mengenai sotong ring sejuk beku mengandungi rektum babi.

“Sampel-sampel daripada produk terbabit telah dihantar kepada Jabatan Kimia untuk tujuan mengenal pasti sama ada produk terbabit mengandungi DNA babi atau sebaliknya. Susulan itu, melalui keputusan yang diterima daripada Jabatan Kimia telah mengesahkan bahawa tiada DNA babi dikesan di dalam sampel terbabit,” katanya dalam kenyataan hari ini.

Nanta menasihatkan pengguna supaya berhati-hati dalam menyebarkan maklumat terutama menerusi media sosial termasuk isu berkaitan halal kerana ia mendatangkan kegusaran kepada orang ramai.

Isu itu bermula daripada satu tangkap layar yang ditularkan oleh seorang pengguna dengan mendakwa sotong ring mengandungi rektum babi itu ditemuinya di sebuah premis di Perlis.-  Bernama


Goldman Sachs tuntut semula RM722 juta gaji, bonus bekas eksekutif

NEW YORK, 6 Rabiulawal 1442H, Jumaat – Selepas mengaku bersalah di mahkamah Amerika Syarikat (AS) dalam penyelesaian satu siasatan jenayah, Syarikat Goldman Sachs mengumumkan mereka akan menuntut semula gaji dan bonus sebanyak AS$174 juta (RM722.10 juta) yang dibayar kepada beberapa bekas eksekutifnya berikutan skandal rasuah 1Malaysia Development Berhad (1MDB).

Goldman dalam satu kenyataan berkata, tuntutan bayaran itu juga melibatkan Ketua Eksekutif, David Solomon dan pemegang jawatan tersebut sebelum ini, Lloyd Blankfein serta beberapa ahli perbankan yang terlibat secara langsung dengan kes berkenaan.

“Goldman Sachs bertanggungjawab atas peranannya dalam konspirasi untuk menyuap pegawai asing yang berpangkat tinggi untuk mendapatkan jaminan dan perniagaan lain yang menguntungkan yang berkaitan dengan 1MDB,” kata Pemangku Penolong Peguam Negara Bahagian Jenayah DOJ, Brian C Rabbit.

Semalam, firma kewangan global, Unit Goldman Sachs Malaysia (Goldman Sachs) didenda AS$2.9 bilion (RM12 bilion) kerana berkonspirasi melanggar Undang-undang Amerika Syarikat (AS) dalam skandal rasuah 1MDB.

Menurut pegawai kerajaan AS, syarikat itu dikenakan penalti AS$2.3 bilion (kira-kira RM9.5 bilion) termasuk rampasan pemerolehan AS$606 juta (kira-kira RM2.5 bilion).

Goldman juga akan membayar AS$1.26 bilion (kira-kira AS$5,2 bilion) kepada Perbendaharaan AS, tidak termasuk bayaran kepada Suruhanjaya Sekuriti dan Bursa Amerika (SEC), pihak berkuasa di Britain, Singapura dan Hong Kong.

Goldman sebelum ini mengaku tidak bersalah dan bersetuju untuk perjanjian penyelesaian bagi mengelak tindakan pendakwaan oleh Jabatan Kehakiman (DOJ) Amerika Syarikat (AS).


PRN Sarawak ditangguh selaras proklamasi darurat: SPR

BANGI, 25 Syawal 1442H, Ahad – Pilihan Raya Umum Dewan Undangan Negeri (DUN) Sarawak ditangguhkan selaras Proklamasi Darurat yang dikeluarkan Yang di-Pertuan Agong pada 11 Januari lalu.

Penangguhan itu juga selaras dengan peruntukan Seksyen 13 Ordinan Darurat (Kuasa-Kuasa Perlu) 2021 berkaitan pilihan raya DUN yang sedang berkuat kuasa, kata Suruhanjaya Pilihan Raya Malaysia (SPR).

Setiausahanya, Datuk Ikmalrudin Ishak berkata, SPR hari ini telah menerima pemakluman rasmi daripada Speaker DUN Sarawak, Datuk Amar Mohamad Asfia Awang Nasar berhubung tamat tempoh DUN negeri yang ke-18.

“Namun begitu, di bawah Seksyen 15 Ordinan Darurat (Kuasa-Kuasa Perlu) 2021, bagi tempoh darurat berkuat kuasa peruntukan untuk memanggil, memprorog dan membubarkan DUN Sarawak tidak mempunyai kesan dan ia akan ditetapkan pada suatu tarikh oleh Yang di-Pertuan Agong selepas berunding dengan Yang di-Pertua Negeri Sarawak.

“Manakala Seksyen 13 Ordinan Darurat (Kuasa-Kuasa Perlu) 2021 juga memperuntukkan pilihan raya DUN bagi tempoh darurat berkuat kuasa tidak mempunyai kesan.

“Tarikh Pilihan Raya Negeri Sarawak hendaklah diadakan pada tarikh difikirkan sesuai oleh Yang di-Pertuan Agong selepas berunding dengan Yang di-Pertua Negeri Sarawak,” katanya dalam kenyataan, hari ini.

Terdahulu, Amar dalam satu kenyataan memaklumkan DUN Sarawak – yang tamat penggal bermula esok – akan kekal berfungsi di bawah Ordinan Darurat hingga 1 Ogos depan.

“Hari ini (6 Jun) merupakan hari terakhir penggal ke-18 Dewan Undangan Negeri Sarawak. Esok, DUN sepatutnya terbubar selaras dengan Perkara 21(3) Perlembagaan Sarawak.

“(Namun disebabkan penguatkuasaan darurat) DUN dan kesemua 82 ahlinya serta jemaah menteri negeri akan terus berfungsi dan menjalankan tugas di bawah Ordinan Darurat,” katanya.


Kerajaan tidak cadang tangguh pemberian vaksin AstraZeneca

BAGAN SERAI, 21 Syaaban 1442H, Sabtu – Kerajaan tidak bercadang untuk menangguhkan pemberian vaksin COVID-19 AstraZeneca walaupun terdapat laporan mengenai kesan sampingannya terhadap penerima di luar negara.

Timbalan Menteri Kesihatan Datuk Dr Noor Azmi Ghazali berkata ini kerana kesan sampingan yang dilaporkan adalah alahan yang boleh dirawat selain tiada bukti ia menyebabkan kesan sampingan yang serius atau kematian.

“Apabila berlaku kesan sampingan, doktor di Pusat Pemberian Vaksin (PPV) akan memberi rawatan dengan segera dan setakat ini penerima vaksin jenis yang lain juga mengalaminya namun dapat dirawat dengan baik.

“Jangan bimbang kerana kita mempunyai ubat yang dapat merawat alahan yang timbul seperti lenguh-lenguh, demam atau kegatalan pada badan,” katanya pada sidang media Program Gunting Rambut Kembali Ke Sekolah Parlimen Bagan Serai di Pusat GiatMara Bagan Serai di sini hari ini.

Semalam, Ketua Pengarah Kesihatan Tan Sri Dr Noor Hisham Abdullah memaklumkan, Pihak Berkuasa Kawalan Dadah (PBKD) bersetuju meluluskan pendaftaran secara bersyarat bagi produk vaksin COVID-19 Vaccine AstraZeneca Solution for Injection yang dibekalkan melalui fasiliti COVAX oleh pengilang SK Bioscience Co Limited, Korea Selatan untuk kegunaan semasa bencana.

Mengulas lanjut, Dr Noor Azmi yang juga Ahli Parlimen Bagan Serai berkata vaksin COVID-19 AstraZeneca yang dihasilkan daripada viral vektor iaitu meletakkan virus lemah dengan protein untuk merangsang tubuh manusia sama seperti vaksin lain dijangka tiba di negara ini pada Mei depan.

“Vaksin ini sudah digunakan di beberapa negara luar dan Malaysia juga sudah bersetuju untuk menggunakannya jadi jangan percaya berita tidak benar yang mendakwa kematian disebabkan vaksin ini,” katanya.

Terdahulu, seramai 80 murid sekolah rendah dan pelajar sekolah menengah di kawasan Parlimen Bagan Serai mendapatkan perkhidmatan gunting rambut secara percuma oleh pelatih lulusan GiatMara kawasan itu menjelang pembukaan semula sekolah pada Isnin ini.

Dr Noor Azmi berkata selain program tahunan itu, pihaknya turut menyalurkan bantuan pembayaran yuran Persatuan Ibu Bapa dan Guru (PIBG) kepada para pelajar kurang berkemampuan serta sumbangan kelengkapan sekolah bagi mengurangkan bebanan mereka lebih-lebih lagi yang terjejas akibat penularan COVID-19. – Bernama


PKR sedia hadapi PRU15 seawal Oktober

SHAH ALAM, 29 Muharam, 1444H, Sabtu – PKR sedia menghadapi Pilihan Raya Umum ke-15 (PRU15) seawal Oktober ini dengan gerak kerja yang dijangka selesai akhir September depan.

Presidennya Datuk Seri Anwar Ibrahim berkata PKR di bawah Pengarah Pilihan Raya Rafizi Ramli dilihat strateginya jauh berbeza dan yang akan dijelaskan kepada ahli parti itu dalam masa terdekat.

“Kami akui beberapa kelemahan susulan kekalahan Pilihan Raya Negeri di Melaka dan Johor. (Oleh itu) kami merangka strategi dan melihat suasana sekarang berbeza. Kami akui sebahagian besarnya terpalit dengan 22 bulan pemerintahan kerajaan PH yang ada kelemahan dan sumbangannya,” kata beliau.

Bercakap pada sidang media sempena Konvensyen Pilihan Raya Keadilan 2022 di sini hari ini, Anwar berkata parti itu akan bersama dengan PH bagi menghadapi PRU15 di bawah satu logo dengan beberapa penyesuaian. – Bernama


Azam Baki dakwa K Lalitha tidak boleh dipercayai

KUALA LUMPUR, 13 Rejab 1443H, Selasa – Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki mendakwa Penyelidik Kanan Pusat Memerangi Kronisme dan Korupsi (C4), K. Lalitha sebagai individu tidak boleh dipercayai dan bukan seorang wartawan penyiasat seperti yang diakuinya.

Azam, 59, yang menjawab pernyataan pembelaan Lalitha terhadap saman fitnahnya, yang difailkan menerusi Tetuan Ibrahim & Fuaadah hari ini, turut mempersoalkan dakwaan wanita itu mempunyai hubungan kerjaya yang baik dengannya (Azam) dan kakitangan suruhanjaya itu.

Azam menafikan dakwaan hubungan baik itu dan menegaskan (sekiranya dakwaan itu betul), ia sepatutnya memudahkan lagi kerja wanita itu untuk mendapatkan pengesahan daripadanya sebelum mengarang dan menerbitkan artikel dan ciapan fitnah tersebut.

“Sebaliknya, defendan (Lalitha) mengarang, menerbitkan dan menerbitkan semula artikel dan ciapan itu tanpa mendapatkan pengesahan dan maklum balas dari saya terlebih dahulu.

“Pernyataan defendan di sini jelas bertujuan untuk mengelirukan mahkamah dengan mendakwa kononnya dia mempunyai hubungan kerja yang baik dengan saya dan kakitangan saya sedangkan saya dan SPRM tidak pernah mempunyai sebarang hubungan kerja secara peribadi dengannya,” dakwanya.

Azam berkata defendan juga tidak memberikan sebarang butiran berkenaan nombor pemberi maklumat yang sepatutnya beliau miliki selaku seorang pemberi maklumat berdaftar dengan pihak berkuasa.

“Selaku ‘wartawan penyiasat’, adalah suatu perkara asas baginya untuk mendapatkan maklumat penuh atau sekurang-kurangnya nama penuh pegawai SPRM yang dikenali sebagai ‘Hong’ dan nombor pemberi maklumat yang diberikan oleh pihak berkuasa (seperti yang didakwanya dalam pernyataan pembelaan),” dakwa Azam.

Sementara itu, peguam Mohamed Ibrahim Mohamad yang mewakili Lalitha ketika dihubungi pemberita hari ini berkata pengurusan kes saman itu ditetapkan pada 8 Mac.

Pada 12 Januari lepas, Azam, memfailkan saman terhadap Lalitha, 49, atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).

Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Okt sebelum kedua-dua artikel diterbitkan semula pada 15 Disember tahun lepas.

Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses sehingga kini.

Dakwa Azam tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.

Sementara itu, Lalitha menerusi pernyataan pembelaan difailkan pada 3 Februari lepas mendakwa kandungan artikel dan ciapannya membabitkan Azam diperoleh daripada sumber yang sah. – Bernama


PRN Johor: Calon PN di Endau kesal dakwaan dirinya tarik diri tular

BANGI, 24 Rejab 1443H, Sabtu – Calon Perikatan Nasional (PN) bagi kerusi Dewan Undangan Negeri (DUN) Endau, Alwiyah Talib melahirkan rasa kesal dengan apabila tular khabar angin dirinya menarik diri di saat akhir pada Pilihan Raya Negeri (PRN) Johor.

Namun, calon Parti Pribumi Bersatu Malaysia (Bersatu) itu berkata, fitnah yang direka tersebut tidak melemahkan semangatnya sekali gus tidak menjejaskan aktiviti berkempen.

Malah, beliau yakin rakyat di kawasan berkenaan mampu menilai.

“Saya dimaklumkan oleh penyokong tentang kononnya saya tarik diri, menerusi mesej tular di WhatsApp.

“Saya yakin ini provokasi awal dan lebih banyak lagi akan mendatang,” katanya seperti dipetik portal tempatan, hari ini.

Alwiyah dalam masa sama yakin mampu mempertahankan kerusi yang ditandingi dan mendakwa mempunyai rekod perkhidmatan cemerlang.

“Dalam tempoh tiga tahun saya berkhidmat kepada penduduk dengan merencanakan segala program yang memanfaatkan mereka di bawah kerajaan PN dengan mengetengahkan dua isu iaitu soal integriti dan juga kebajikan masyarakat di Endau yang menjadi keutamaan saya.

“Rakyat tidak bergantung pada lambang parti, generasi muda juga sudah bijak menilai.

“Anak muda pun kini celik teknologi jadi saya yakin akan terima sokongan hebat untuk saya pertahankan kerusi Endau,” katanya.

Pada 12 Mei 2018, Alwiyah, bersama dua Ahli Dewan Undangan Negeri (ADUN) Barisan Nasional (BN) iaitu Rasman Ithnain (bekas ADUN Sedili) dan Rosleli Jahari yang juga bekas ADUN Johor Lama keluar daripada UMNO dan menyertai Bersatu.

Beliau bakal menerima tentangan daripada calon BN, Mohd Youzaimi Md Yusof yang merupakan bekas ketuanya, iaitu Ketua UMNO Bahagian Mersing yang menyimpan hasrat untuk merampas kembali kerusi tersebut.

Mohamad Fakrulradzi Mahmud (Pakatan Harapan) dan Mohd Noorhisyam Ibrahim (PEJUANG), selain Ismail Don (Bebas) pula muncul di saat akhir di Pusat Penamaan Calon di Dewan Serbaguna Endau.


Pemimpin bertanggungjawab urus pemerintahan ikut petunjuk Islam

BANGI, 12 Rejab 1444H, Jumaat – Pembinaan masyarakat dan negara yang bahagia perlu dimulakan dengan perjuangan menegakkan iman, akidah dan tauhid serta membangun peradaban dan moral yang tinggi.

Perkara itu antara yang ditekankan di dalam khutbah Jumaat bertajuk ‘Hidup Bahagia, Negara Sejahtera’ dikeluarkan Jabatan Kemajuan Islam Malaysia (Jakim), hari ini.

Menurut khutbah, pemimpin bertanggungjawab mentadbir urusan pemerintahan dengan petunjuk Islam serta menunaikan amanah sepatutnya, bahkan memimpin masyarakat majmuk di negara ini dengan adil dan saksama menurut acuan dan sempadan yang digariskan dalam Islam.

“Manakala rakyat pula perlu melaksanakan amar ma’ruf dan nahi munkar serta bergerak bersama-sama memacu pertumbuhan negara dari sudut ekonominya, pendidikannya, kesihatan awam dan saling membantu antara satu sama lain,” katanya.

Dalam pada itu, khutbah menjelaskan kebahagiaan itu ialah keriangan hati kerana kebenaran yang dijalaninya, kelapangan dada kerana prinsip yang diyakininya dan ketenangan hati kerana kebaikan yang dimilikinya.

Bagi muslim pula katanya, puncak kebahagian itu ialah ketika dia mencapai puncak ketakwaan dan keimanan kepada Allah SWT sebagaimana diungkapkan oleh Imam al-Ghazali.

“Sebahagian kita sering beranggapan bahawa bahagia itu dengan banyaknya harta kemewahan, besarnya rumah atau tempat tinggal, banyaknya ladang atau kebun, tebalnya duit yang dipegang, atau lain-lain kelimpahan sesuatu yang dimiliki berupa harta, kemudahan dan hal-hal yang disukai fitrah semula jadi manusia.

“Akan tetapi, hakikatnya semua itu menjadi sebab jiwa resah, tertekan dan hanya menambah beban dalam hidup seseorang manusia bukan sahaja ketika hidup di dunia bahkan juga ketika diminta pertanggungjawaban di hadapan Allah SWT kelak,” katanya.


Jawatankuasa teknikal ditubuh urus darurat berjalan lancar

KUALA LUMPUR, 3 Jamadilakhir 1442H, Sabtu – Kerajaan hari ini bersetuju untuk menubuhkan sebuah Jawatankuasa Teknikal Pengurusan Darurat, bagi memastikan pengurusan darurat di seluruh negara berjalan lancar, kata Perdana Menteri Tan Sri Muhyiddin Yassin.

Beliau berkata jawatankuasa berkenaan akan dipengerusikan bersama Menteri di Jabatan Perdana Menteri (Parlimen dan Undang-undang) Datuk Takiyuddin Hassan dan Ketua Setiausaha Negara Tan Sri Mohd Zuki Ali.

Muhyiddin berkata penubuhan jawatankuasa berkenaan diputuskan pada Sidang Darurat Majlis Keselamatan Negara (MKN) yang dipengerusikannya hari ini, secara sidang video bersama Menteri-menteri Besar dan Ketua-ketua Menteri.

“Jawatankuasa teknikal ini antara lain akan bertanggungjawab untuk memantau isu-isu berkaitan pelaksanaan dan pengurusan darurat.

“Ia juga berfungsi untuk meneliti dan mengkaji isu-isu berbangkit berkaitan darurat dan mengesyorkan cadangan penyelesaian,” katanya dalam hantaran di laman Facebooknya hari ini.

Muhyiddin menegaskan jawatankuasa itu juga berperanan menyelaras pengurusan darurat bersama pihak yang berkaitan di peringkat persekutuan dan negeri, selain mengetuai pemantauan dan naziran penguatkuasaan undang-undang berkaitan darurat di semua peringkat.

Perdana menteri berkata jawatankuasa itu juga akan dianggotai lapan ahli tetap terdiri daripada Ketua Pengarah Perkhidmatan Awam, Ketua Setiausaha Perbendaharaan, Peguam Negara, Panglima Angkatan Tentera, Ketua Polis Negara, Ketua Pengarah Kesihatan, Ketua Pengarah Keselamatan Negara dan Ketua Kluster.

“Insya-Allah, saya berharap agar jawatankuasa yang ditubuhkan ini akan mendapat kerjasama dan sokongan di semua peringkat, bagi memastikan pengurusan darurat di seluruh negara dapat dilakukan dengan berkesan,” katanya.

Sidang video tersebut berlangsung di Bangunan Perdana Putra, Putrajaya dengan setiap ahli mesyuarat diasingkan di beberapa bilik di tingkat berlainan di bangunan berkenaan.

Sidang Darurat bersama Menteri Besar dan Ketua Menteri itu adalah yang pertama diadakan, selepas Pengisytiharan Proklamasi Darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, bagi membincangkan hala tuju pengurusan darurat di peringkat Persekutuan dan Negeri.

Pada 12 Jan, Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos depan, sebagai langkah proaktif membendung wabak COVID-19 di Malaysia. – Bernama


Taliban lulus bajet pertama untuk Afghanistan

KABUL, 12 Jamadilakhir 1443H, Sabtu – Pentadbiran Taliban meluluskan belanjawan pertamanya sejak mengambil alih Afghanistan pada Ogos lalu, menurut Kementerian Kewangan pada Jumaat.

Kementerian dalam satu kenyataan berkata, peruntukan sebanyak AS$524 juta buat rakyat Afghanistan akan merangkumi suku pertama tahun 2022 dan sepenuhnya untuk membiayai institusi kerajaan.

Katanya, kementerian mahu mengagihkan bajet yang diluluskan kepada semua institusi negeri secepat mungkin bagi mengelakkan gangguan dalam negara.

Menurut kementerian, kira-kira AS$478 juta dalam belanjawan itu diperuntukkan kepada institusi kerajaan dan AS$46 juta lagi untuk perbelanjaan pembangunan.

Belanjawan yang diluluskan itu adalah yang pertama mengecualikan bantuan asing di Afghanistan selepas 20 tahun penjajahan Amerika Syarikat (AS).

Selepas Taliban berkuasa pada 15 Ogos 2021, bantuan asing kepada Afghanistan terputus, sekali gus membawa kepada cabaran ekonomi yang teruk.

Bank Dunia, Tabung Kewangan Antarabangsa (IMF) dan Rizab Persekutuan AS memutuskan akses Afghanistan kepada dana antarabangsa.

Susulan itu, isu pengangguran, kemiskinan dan kebuluran mencapai tahap yang membimbangkan di Afghanistan.

Pertubuhan Makanan dan Pertanian PBB (FAO) mengumumkan bahawa bilangan rakyat yang menghadapi masalah kekurangan makanan akut di Afghanistan adalah sekurang-kurangnya 18.8 juta, dan jumlah itu dijangka meningkat kepada 22.8 juta pada musim sejuk.

Susulan kebimbangan itu, Setiausaha Agung PBB, Antonio Guterres menggesa Bank Dunia untuk segera mengeluarkan AS$1.2 bilion untuk membantu Afghanistan dan rakyatnya. – Agensi


Tak lagi relevan, noktahkan segera kepimpinan SUHAKAM

Oleh Zuhayati Yazid

BANGI, 27 Jamadilawal 1443H, Sabtu – Kewujudan Suruhanjaya Hak Asasi Malaysia (SUHAKAM) tidak lagi releven di negara ini sekiranya ia terus membelakangi matlamat utama penubuhannya.

Sikap yang dipamerkan suruhanjaya berkenaan sejak kebelakangan ini bukan sahaja mengecewakan malah melanggari etika budaya ketimuran yang dipegang rakyat Malaysia.

Atas dasar itu, Presiden BERJASA, Ustaz Zamani Ibrahim mendesak, supaya barisan kepimpinan SUHAKAM dinoktahkan perkhidmatan secepat mungkin.

Katanya, ini bagi membolehkan barisan kepimpinan baharu yang lebih berkaliber dipilih untuk memperjuangkan isu-isu lebih dominan.

“Tidak ada guna diteruskan sekiranya hanya membela isu-isu tertentu sahaja yang jelas melanggar norma ketimuran budaya kita yang konon hak asasi manusia.

“SUHAKAM sepatutnya memperjuangkan hak asasi manusia dan keadilan berteraskan aspirasi negara, bagi membangun serta membentuk kesedaran yang lebih tinggi dalam kalangan rakyat.

“Isu-isu keadilan dalam perundangan, pendidikan, ekonomi, kesihatan dan kebajikan perlu diberi perhatian yang serius dan bukannya memilih bulu dengan fokus kepada isu terpilih sahaja,” katanya kepada Ismaweb.net, hari ini.

Beliau berkata demikian sebagai mengulas kenyataan Ketua Media Pertubuhan-Pertubuhan Pembela Islam (PEMBELA), Haji Rashidi Haris yang melihat perjuangan SUHAKAM kini bercanggah dengan arus hak asasi manusia selaras Perlembagaan negara.

Selain berlaku diskriminasi kerana sering ‘memilih bulu’ ketika mempertahankan kononnya hak asasi manusia, dakwa Rashidi lagi.

Dalam pada itu, Ustaz Zamani mengingatkan SUHAKAM supaya faham tentang fungsi utama penubuhannya iaitu sebagai lidah rasmi kerajaan dalam memperjuangkan hak asasi rakyat.

Namun begitu, dakwanya, apa yang terjadi hari ini nyata tersasar jauh dan SUHAKAM perlu kembali kepada lunas Perlembagaan serta panduan agama Islam.

“Keadaan ini bukan sahaja dilihat tidak menjalankan tanggungjawab sebenar tetapi juga merugikan negara yang terpaksa keluar dana bagi bayar gaji kepada organisasi yang kini lebih cenderung bawa isu mengarut,” katanya.


Wujud SD sokong Ismail Sabri sebagai PM?

BANGI, 6 Muharram 1443H, Ahad – Susulan desas-desus Tan Sri Muhyiddin Yassin akan meletak jawatan esok, timbul pula spekulasi mengatakan Datuk Seri Ismail Sabri Yaakob akan dicalonkan sebagai Perdana Menteri.

Ini berikutan pertemuan beberapa pemimpin kanan UMNO dan Parti Pribumi Bersatu Malaysia (Bersatu) di sebuah hotel di ibu negara hari ini.

Pertemuan itu kononnya dilaporkan bagi mengumpulkan surat akuan bersumpah (SD) untuk mendapatkan sokongan majoriti membentuk kerajaan.

Media melaporkan, kelibat Ismail Sabri – yang juga Naib Presiden UMNO – dilihat memasuki Hotel Royal Chulan Kuala Lumpur kira-kira jam 2.45 petang tadi.

Selain itu, difahamkan, Setiausaha Agung Bersatu, Datuk Seri Hamzah Zainudin turut berada di hotel berkenaan.

Portal The Vibes melaporkan, satu gerakan mengumpul SD sedang dilakukan untuk menyokong Ismail Sabri – yang juga Ahli Parlimen Bera – sebagai Perdana Menteri.

Laporan yang sama menyebut, SD itu turut menyokong Hamzah sebagai Timbalan Perdana Menteri.

Pertemuan di Royal Chulan selepas Muhyiddin meluahkan hasrat untuk meletak jawatan sebagai Perdana Menteri dalam mesyuarat Majlis Pimpinan Tinggi Bersatu.

Beliau dijangka menghantar surat peletakan jawatan ketika menghadap Yang di-Pertuan Agong, esok.


Amaran hujan berterusan di Pantai Timur, Sabah minggu ini

BANGI, 30 Rabiulakhir 1445H, Selasa – Jabatan Meteorologi Malaysia (MetMalaysia) mengeluarkan amaran hujan berterusan peringkat waspada membabitkan negeri Kelantan dan Terengganu, berkuat kuasa Khamis hingga Sabtu ini.

Dalam kenyataan hari ini, MetMalaysia memaklumkan amaran sama turut dikeluarkan bagi negeri Pahang dan Sabah, berkuat kuasa Jumaat dan Ahad.

Katanya, amaran itu berdasarkan analisis model-model cuaca, luruan monsun yang dijangka berlaku pada 16 hingga 20 November ini.

“Keadaan ini boleh menyebabkan peningkatan kelembapan yang berpotensi membawa hujan berterusan di Pantai Timur dan utara Semenanjung serta timur Sabah dalam tempoh berkenaan.

“Pada masa yang sama, angin kencang dan laut bergelora juga dijangka berlaku di Laut China Selatan,” katanya.

MetMalaysia memaklumkan, amaran angin kencang dan laut bergelora turut dikeluarkan bagi perairan Condore, Utara Reef North dan Layang berkuat kuasa 16 hingga 19 November ini.


RM6.5 bilion diperuntuk baik pulih sekolah daif dari 2016-2023

KUALA LUMPUR, 10 Muharram 1445H, Jumaat – Kerajaan memperuntukkan RM6.5 bilion bagi pelaksanaan projek pembangunan semula bangunan daif di sekolah melibatkan 1,002 projek di seluruh negara sejak dari 2016 hingga 2023.

Kementerian Pendidikan (KPM) menerusi hantaran di Facebook hari ini memaklumkan, langkah itu adalah komitmen kerajaan untuk menoktahkan isu sekolah daif yang diteruskan dalam Rolling Plan 2023.

“(Menerusi Rolling Plan 2023) sejumlah RM923.97 juta diperuntukkan bagi pelaksanaan 417 projek baharu dan sambungan di seluruh negara,” menurut KPM.

Selain itu, KPM turut memaklumkan akses dan fasiliti pendidikan di Sabah dan Sarawak turut ditambah baik menerusi pelaksanaan 327 projek pembangunan bangunan daif di sekolah atau 78 peratus daripada keseluruhan projek yang diluluskan di pelbagai peringkat pelaksanaan pada tahun ini.

“Seperti ditekankan Menteri Pendidikan Fadhlina Sidek, usaha untuk menyelenggara dan menaik taraf bangunan daif di sekolah sentiasa menjadi keutamaan KPM demi mencapai hasrat akses pendidikan yang berkualiti untuk semua anak Malaysia, generasi yang mewarisi Malaysia MADANI,” menurut KPM. – Bernama


Kerajaan tunggu Arab Saudi umum jumlah kuota jemaah haji

KUALA LUMPUR, 12 Syawal1442H, Isnin  – Kerajaan dan Lembaga Tabung Haji (TH) masih menunggu pengumuman rasmi daripada Kerajaan Arab Saudi berkaitan jumlah kuota jemaah haji negara, kriteria pemilihan dan kaedah pelaksanaan ibadah untuk musim haji kali ini.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, kerajaan akur dengan apa jua keputusan berkenaan kebenaran mengerjakan ibadah haji serta kuota jemaah haji negara daripada Kerajaan Arab Saudi, dan akan mengumumkan keputusannya sejurus mendapat kenyataan rasmi negara berkenaan.

“Mewakili Kerajaan Malaysia dan TH, saya ingin menjunjung kasih atas keprihatinan Raja Salman Abdulaziz dan sekalung penghargaan kepada Kerajaan Arab Saudi atas usaha dan komitmen dalam menyediakan perkhidmatan cemerlang saban tahun kepada jemaah haji seluruh dunia khususnya Malaysia,” katanya dalam satu kenyataan di sini, hari ini.

Bagaimanapun, beliau berkata, persiapan operasi haji di tanah air dan di Tanah Suci telah dimulakan dan sedang giat dijalankan sejak tahun lepas.

“Bagi operasi haji tanah air, persiapan awal telah diperkukuhkan dengan mengambil kira amalan norma baharu di stesen berlepas semasa bakal haji melapor diri.

“Manakala di Tanah Suci, persiapan telah dilakukan di Makkah dan Madinah dari segi penginapan, pengangkutan, penerbangan, sajian makan dan sebagainya,” katanya.

Zulkifli berkata, TH juga telah mengadakan beberapa siri mesyuarat dan bengkel secara berkala dengan Kementerian Kesihatan Malaysia bagi persediaan kesihatan dan keselamatan jemaah haji di Tanah Suci.

Menurutnya, Kursus Asas Haji selama 13 minggu secara dalam talian juga telah berjaya dianjurkan dengan lancar di seluruh negara bagi melengkapkan bakal jemaah haji dengan ilmu pengetahuan dan maklumat terkini serta gambaran suasana semasa di Tanah Suci.

Katanya, bakal jemaah haji juga telah disaran mendaftar sebagai penerima vaksin menerusi aplikasi MySejahtera atau laman sesawang www.vaksincovid.gov.my bagi memenuhi prasyarat wajib Kerajaan Arab Saudi iaitu pengambilan vaksin COVID-19 samada Pfizer, AstraZeneca, Johnson & Johnson atau Moderna sahaja.

Selain itu, beliau turut meminta bakal jemaah haji bersedia untuk mengambil suntikan wajib vaksin meningococcal.

“Saya ingin menasihatkan bakal jemaah haji untuk bersabar dan membuat persiapan sebaiknya dari sudut ilmu, fizikal, spiritual dan semestinya mendaftar untuk pengambilan vaksin COVID-19 agar pelaksanaan ibadah ibadah haji di Tanah Suci kelak berjalan lancar.

“Semoga Allah SWT mengurniakan kepada kita ‘afiah, ketabahan dan kesabaran dalam menghadapi pandemik COVID-19 ini,” katanya. -Bernama


EU gesa Israel henti ceroboh, musnah penempatan Palestin

BRUSSELS, 28 Jamadilakhir 1442H, Rabu – Kesatuan Eropah (EU) pada Selasa menggesa Israel berhenti memusnahkan kediaman rakyat Palestin, sebaliknya memudahkan akses kemanusiaan ke komuniti itu, lapor Agensi Anadolu.

Blok itu tegas menentang “dasar penempatan Israel dan tindakan yang diambil dalam konteks itu, seperti pemindahan paksa, pengusiran, pemusnahan dan merampas rumah,” kata jurucakap dasar luar Suruhanjaya Eropah dalam satu kenyataan.

Menurut EU, kira-kira 60 rakyat Palestin – 35 daripadanya kanak-kanak – telah dipindahkan sejak rejim Israel merampas dan merobohkan 46 rumah milik keluarga Palestin di Hamsa al-Foqa di lembah Jordan utara.

Kenyataan itu menyebut tindakan zionis sepanjang tahun lepas “satu perbuatan yang amat dikesali” dan tetap diteruskan walaupun diketika COVID-19.

EU menganggap tindakan Israel itu “tidak sah di bawah undang-undang antarabangsa dan sebagai penghalang kepada penyelesaian dua negara,” tambah jurucakap itu.

Kenyataan itu mengulangi gesaan blok itu sebelum ini supaya Israel menghentikan semua peluasan penempatannya “di Timur Baitulmaqdis dan kawasan sensitif seperti Har Homa, Givat Hamatos dan E1.”

Perdana Menteri Israel Netanyahu Mei lalu mengumumkan kerajaannya secara rasmi akan menduduki Lembah Jordan dan semua blok penempatan di Tebing Barat.

Seperti kebanyakan masyarakat antarabangsa, EU tidak mengiktiraf kedaulatan Israel ke atas wilayah yang telah didudukinya sejak 1967.

EU berulang kali menggesa Israel menghentikan semua kegiatan pencerobohannya dan memusnahkan semua penempatan yang dibinanya sejak 2001. -Bernama


Biden kata pandemik COVID-19 sudah berakhir

WASHINGTON, 23 Safar 1444H, Isnin – Presiden Amerika Syarikat (AS), Joe Biden mendakwa, pandemik telah berakhir walaupun negara itu terus berdepan dengan peningkatan kematian akibat wabak COVID-19.

Biden mengakui AS masih mempunyai ‘masalah’ dengan virus yang telah membunuh lebih daripada satu juta rakyat Amerika itu.

“Kami masih mempunyai masalah dengan COVID. Kami masih melakukan banyak kerja untuk menanganinya. Tetapi wabak itu telah berakhir.

“Jika anda perasan, tiada siapa yang memakai pelitup muka. Semua orang nampaknya berada dalam keadaan yang cukup baik. Jadi saya fikir keadaan sudah berubah,” katanya.

Biden membuat kenyataan itu semasa temu bual di luar pameran kereta Detroit, acara yang menarik ribuan pengunjung.

Hampir 400 rakyat Amerika terus meninggal dunia setiap hari akibat COVID-19 di Amerika Syarikat walaupun ubat-ubatan dan vaksinasi tersedia secara meluas, menurut Pusat Kawalan dan Pencegahan Penyakit AS.

Sebelum ini, Biden menghabiskan lebih dua minggu bagi menjalani kuarantin di White House selepas dua kali diserang COVID-19, bermula pada bulan Julai.

Isterinya Jill juga dijangkiti virus itu pada Ogos. Biden berkata, kes ringan itu adalah bukti peningkatan dalam penjagaan semasa menjadi presiden.

Biden telah meminta Kongres untuk membiayai AS$22.4 bilion lagi bagi mempersiapkan kemungkinan lonjakan kes pada musim luruh.

Kerajaan AS masih menetapkan COVID-19 sebagai Kecemasan Kesihatan Awam dan Pertubuhan Kesihatan Sedunia (WHO) mengatakan ia kekal sebagai Kecemasan Kesihatan Awam untuk Kebimbangan Antarabangsa.

Terdapat kira-kira 65,000 kes COVID baharu dilaporkan setiap hari di AS sepanjang dua minggu lalu, menurut data dari Universiti Johns Hopkins.

Di seluruh Amerika Syarikat, kira-kira 400 orang mati setiap hari akibat COVID-19.

Ramalan CDC mengatakan bahawa kemasukan ke hospital dan kematian baharu akan kekal untuk bulan depan, walaupun jumlah kes rasmi jauh daripada mewakili tahap sebenar penularan.

Lebih 95 juta rakyat Amerika telah dijangkiti virus itu dan lebih satu juta orang di negara itu meninggal dunia akibat coronavirus sejak krisis COVID-19 bermula pada 2020. – Agensi


Taufan al-Aqsa dedah sikap pengecut Zionis

BANGI, 27 Rabiulawal 1445H, Jumaat – Khutbah Jumaat menegaskan serangan yang dilancarkan pejuang Hamas ke atas Israel hanyalah secebis daripada kesengsaraan dilalui rakyat Palestin dan penduduk Gaza hampir setiap hari, bahkan bertahun lamanya.

Jabatan Kemajuan Islam Malaysia (Jakim) menerusi khutbahnya berkata, Israel mendakwa bahawa penduduk Palestin telah menganiaya mereka dengan serangan itu, sedangkan hakikatnya tindakan rejim lebih teruk.

“Mereka mengebom tempat-tempat awam seperti rumah kediaman, sekolah, hospital, masjid dan sebagainya. Dunia membisu ketika ratusan bahkan ribuan rakyat Palestin terbunuh oleh kekejaman rejim Zionis Israel.

“Kini, penduduk Israel lari bertempiaran menyelamatkan diri, bahkan menyingkap sikap pengecut mereka yang sebenarnya,” katanya.

Atas dasar itu, khutbah mengingatkan bahawa isu di Palestin bukanlah isu negara dan agama semata-mata, sebaliknya turut menjadi isu kemanusiaan sejagat.

Ini kerana, ia bukanlah isu baharu yang berlaku, bahkan sejak berpuluh tahun rakyat Palestin hidup dalam ketakutan, penindasan dan kekejaman rejim Zionis di tanah air sendiri.

“Anak-anak kecil, kaum wanita, orang awam dibunuh sewenang-wenangnya. Mereka tidak mendapat kebebasan, pendidikan, kesihatan, dan keperluan hidup dengan sempurna.

“Kemudahan elektrik, air, bekalan makanan disekat masuk ke Palestin oleh Israel yang disokong oleh kuasa-kuasa besar dunia.

“Mereka sangat mendambakan kemerdekaan dari cengkaman rejim Zionis yang angkuh dan zalim,” katanya.

Maka, menurut khutbah, setiap jiwa yang memiliki sifat perikemanusiaan pastinya tidak tahan saban hari melihat serangan, pencerobohan, pembunuhan dan penculikan dilakukan Israel ke atas rakyat Palestin.

“Serangan roket yang dilakukan ke wilayah yang dijajah Israel oleh pejuang Palestin merupakan manifestasi dari kezaliman, penindasan dan pembunuhan yang berterusan rejim Zionis terhadap rakyat Palestin.

“Kecanggihan teknologi ketenteraan yang dimiliki Israel pula bukan penentu kekuatan mereka kerana mereka tidak dapat mengesan pergerakan dan serangan yang dilakukan,” katanya.

Sehingga kini, Israel terus melancarkan serangan udara ke atas sasaran di pelbagai bahagian di Semenanjung Gaza.

Keganasan itu kononnya sebagai membalas serangan roket Hamas, yang menandakan kepada permulaan operasi taufan al-Aqsa terhadap Israel pada Sabtu lalu.

Setakat ini, angka kematian rakyat Palestin meningkat kepada 1,569, dan 7,212 yang lain cedera akibat pencerobohan Israel ke atas Gaza.


PKPB: 2 SJR, 3 jalan ditutup di Bukit Kuda

SHAH ALAM, 21 Safar 1442H, Jumaat – Polis Klang Utara melaksanakan dua sekatan jalan raya (SJR) dan menutup tiga jalan di sekitar Bukit Kuda dekat sini, susulan penguatkuasaan Perintah Kawalan Pergerakan Bersyarat (PKPB) di mukim Klang, berkuat kuasa hari ini hingga 23 Okt.

Ketua Polis Daerah Klang Utara ACP Nurulhuda Mohd Salleh berkata SJR berkenaan dilakukan di hadapan premis Emy Cookies & Food dan Simpang Lorong Lintang Raksa 2, kedua-duanya di Jalan Bukit Kuda.

“Pihak polis juga akan menutup tiga jalan di kawasan Bukit Kuda iaitu Lorong Perak, Jalan Raksa 3 dan Jalan Raksa 4,” katanya dalam kenyataan hari ini.

Beliau berkata orang ramai yang ingin keluar dan masuk ke Lorong Lintang Raksa 2, Jalan Raksa 3 dan Pangsapuri Bukit Kuda perlu mendapatkan surat kebenaran daripada pihak polis terlebih dahulu.

“Bagaimanapun, tiada keperluan surat kebenaran atau permit khas bagi tujuan keluar atau masuk ke lain-lain kawasan di daerah Klang Utara setakat ini,” katanya.

Nurulhuda turut menasihati orang ramai agar sentiasa mematuhi PKPB dan tindakan kompaun akan dikenakan sekiranya terdapat ketidakpatuhan terhadap prosedur operasi standard (SOP) PKPB.

Masyarakat boleh menghubungi Bilik Gerakan Op COVID-19 di talian 03-3376 2400 untuk sebarang pertanyaan atau aduan, katanya. – Bernama


Bincang hal berkaitan PRU15 dalam mesyuarat Kabinet Rabu ini

PUTRAJAYA, 23 Safar 1444H, Isnin – Perdana Menteri, Datuk Seri Ismail Sabri Yaakob berkata, perkara berkaitan Pilihan Raya Umum ke-15 (PRU15) akan dibincangkan dalam Mesyuarat Kabinet pada Rabu ini, selain perkembangan ekonomi negara.

Beliau berkata, memandangkan Rabu ini terdapat Mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu (UNGA), mungkin perbincangan berkaitan PRU15 itu dengan Kabinet boleh diadakan terlebih dahulu sebelum pertemuan “Top Five” UMNO bagi membincangkan perihal PRU15.

Ismail Sabri berkata, Mesyuarat Kabinet mempunyai wakil pelbagai parti termasuk UMNO, Gabungan Parti Sarawak (GPS) dan Bersatu bagi membolehkan hal berkaitan PRU15 dibincangkan.

“Kabinet ada wakil parti Bersatu, GPS dan UMNO, kita akan bawa (hal PRU) dalam (mesyuarat) Kabinet,” katanya ketika ditanya media adakah perkara berkaitan PRU akan dibincangkan dalam Mesyuarat Kabinet, selepas melancarkan Dasar Tenaga Negara 2022-2040 di sini hari ini.

Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan itu.

Ismail Sabri berkata, beliau masih belum mengadakan pertemuan dengan Top Five UMNO bagi membincangkan hal berkaitan PRU15.

“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa Top Five dan Presiden UMNO,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Ditanya bila pertemuan dengan Top Five akan dilakukan, Ismail Sabri berkata, kebiasaanya pertemuan itu akan dibuat sebelum Mesyuarat Majlis Tertinggi (MT) UMNO pada 30 Sept ini.

“Biasanya kalau MT malam, petang itu Top Five dan biro politik sekali tetapi saya belum dapat tarikh lagi tetapi MT telah ada tarikh iaitu 30 Sept malam. Mungkin petang itu kita (Top Five) akan bincang,” katanya.

Sabtu lepas, Ismail Sabri pada Majlis Pelancaran Jentera Pemuda BN berkata tarikh pembubaran parlimen akan diumumkan tidak lama lagi, untuk memberi laluan kepada PRU15.

Mengenai kenyataan bekas Perdana Menteri, Tan Sri Muhyiddin Yassin yang meminta PRU diadakan segera jika Perdana Menteri gagal menguruskan ekonomi negara, Ismail Sabri berkata, kerajaan mempunyai Menteri Di Jabatan Perdana Menteri (Ekonomi) Datuk Seri Mustapa Mohamed untuk menjaga hal ehwal ekonomi.

“Dari segi ekonomi, Mustapa ada dengan saya yang uruskan ekonomi, kita juga ada Majlis Pemulihan Negara (MPN) dipengerusikan Muhyiddin. Jadi tanggungjawab ini tanggungjawab bersama… kalau gagal bermakna semua gagal… MPN pun gagal,” katanya.

Terdahulu, Muhyiddin dalam catatan di Facebook miliknya berkata jika Ismail Sabri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat. – Bernama


Mesir terima permintaan vaksinasi 8,000 penuntut Malaysia

KUALA LUMPUR, 10 Zulkaedah 1442H, Isnin – Menteri Luar Datuk Seri Hishammuddin Tun Hussein berkata, rakan sejawatannya, Sameh Hassan Shoukry secara positif menerima permintaannya untuk memberikan suntikan vaksin COVID-19 kepada kira-kira 8,000 penuntut Malaysia di Mesir.

Dalam ucapannya pada sidang media bersama dengan Shoukry di Kaherah pada Ahad, Hishammuddin  berkata, pada dasarnya Mesir memang sudah memutuskan untuk menyuntik semua warga asing termasuk rakyat Malaysia di negara itu.

“Saya turut memaklumkan Shoukry bahawa Malaysia juga mengambil pendekatan sama dengan  menawarkan suntikan kepada warga Mesir di Malaysia,” katanya dalam satu kenyataan media di sini hari ini.

Hishammuddin kini dalam rangka lawatan kerja dua hari ke Mesir bermula Ahad, kunjungan pertama beliau ke negara itu sejak dilantik Menteri Luar pada Mac 2020. -Bernama


Peranan kerajaan dalam isu Palestin

KITA sering terbelenggu dengan idea bahawa dalam isu Palestin, pemain utamanya adalah badan-badan dan pertubuhan bukan kerajaan. Sering kali pertubuhan bukan kerajaanlah yang ke depan bila berlaku apa-apa isu di Palestin. Manakala kerajaan sendiri, sudah agak lama tidak mengambil peranannya yang sepatutnya dimainkan. Dan adakalanya bersaing dengan pertubuhan bukan kerajaan dalam ruang peranan yang sama, melupakan peranannya sebagai kerajaan sebuah negara yang tidak boleh dimainkan oleh pertubuhan bukan kerajaan.

2. Pagi ini saya membaca artikel ilmiah yang pernah ditulis oleh Dr Azlizan Mat Enh, seorang pensyarah di Universiti Kebangsaan Malaysia. Artikel ilmiah ini berkisar di sekitar peranan yang dimainkan oleh Kerajaan Malaysia yang ketika itu dipimpin oleh Tun Mahathir. Saya kongsikan secara ringkas sebahagian noktah yang berkaitan dengan isu Palestin yang berlaku sekarang dengan sedikit ulasan. Tulisan saya ini mungkin bercampur-campur antara data dalam artikel beliau dan bacaan saya sendiri.

3. Konflik Bosnia – Serbia berlaku sekitar tahun 1992-1995. Penduduk Bosnia adalah 44 peratus orang Islam, 31 peratus orang Serbia yang beragama Kristian Ortodok. Bakinya adalah Kristian Katolik dan lain-lain. Jika kita ke Bosnia, kita boleh melihat masjid dan gereja dengan seni bina lambang Kristian Ortodok dan Kristian Katolik. Berapakah bilangan yang terkorban? Ini adalah angka yang masih menjadi perbahasan. Tetapi dunia mengakui bahawa ini adalah tragedi pembunuhan terbesar yang berlaku selepas Perang Dunia Pertama dan Perang Dunia Kedua.

4. Sukar untuk menafikan faktor agama antara faktor utama konflik ini berlaku. Serbia berdendam dengan orang Islam sejak dari penguasaan kerajaan Othmaniah terhadap Bosnia dalam satu sejarah yang panjang. Ditambah pula dengan langkah Alija Izetbegovic, Presiden Bosnia yang baru selepas terpecahnya Kerajaan Yugoslovia untuk mengukuhkan kedudukan Islam di Bosnia. Serbia mahu menakluk Bosnia untuk duduk di bawah kerajaannya. Lalu terjadilah perang besar dan pembunuhan beramai-ramai sehingga Disember 1995. Antara kesan yang masih ditanggung dari perang itu adalah penggiliran jawatan tertinggi politik di Bosnia antara etnik Bosnia (Muslim), Serbia (Kristian Ortodok) dan Croatia (Kristian Katolik).

5. Di sini kita masuk kepada apa yang Kerajaan Malaysia mainkan dalam isu perang yang sebenarnya jauh dari negara kita dan tidak ada pertalian sejarah pun dengan Malaysia. Jika kita meneliti apa yang dimainkan oleh Malaysia sebagai negara pada ketika itu, kita boleh faham apa yang sepatutnya dimainkan oleh Malaysia sekarang dalam isu Palestin hari ini.

6. Malaysia sebagai kerajaan di bawah pimpinan Tun Mahathir ketika itu pada awalnya mengambil langkah menyandarkan kepada PBB untuk menyelesaikan peperangan di Bosnia. Mungkin kerana janji Clinton ketika kempen pilihan raya presiden Amerika yang mengatakan dia akan menghentikan perang atau mungkin kerana bersangka baik kepada PBB yang kononnya adalah badan tertinggi yang boleh menjaga keselamatan dunia.

7. Pendirian ini berubah atas beberapa sebab. Di sini kita kena puji kerajaan ketika itu kerana sentiasa membaca tindak tanduk PBB dan membuat tindakan yang bersesuaian dengan tindakan yang tersurat dan tersirat dari PBB tersebut. Membaca senario adalah kemahiran yang mesti ada pada semua pemimpin politik apatah lagi pemimpin politik yang menerajui negara. Ini satu noktah besar yang kita boleh bandingkan dengan kebolehan kerajaan sekarang.

8. Dari awal Malaysia ketika itu berpegang kepada kaedah penyelesaian yang tersimpul dalam satu kata kunci yang penting iaitu ‘Bosnia mesti diberikan senjata’. Perubahan sikap Malaysia terhadap PBB saya yakin amat berkait rapat dengan kata kunci itu. Ini kerana Malaysia mengubah pendekatannya apabila berlaku beberapa insiden berikut:

– PBB mengambil pendekatan menyelesaikan konflik dengan rundingan damai. Boutros Ghali, SU PBB ketika itu asyik menyalahkan kononnnya Serbia dan Bosnia kedua-duanya bersikap degil dan menyukarkan rundingan damai.

– AS tidak mahu menghantar tentera ke Bosnia

– Hasrat Jerman untuk menggunakan tentera ke atas Serbia ditentang oleh Russia dan Perancis, dua negara veto dalam PBB.

– PBB menutup mata terhadap bekalan senjata yang diberikan oleh Yugoslav National Army kepada Serbia. Juga membiarkan puak Croatia turut serta menyerang Bosnia selepas itu.

– PBB selalu dilihat berunding dengan Serbia dan Croatia.

9. Apa langkah yang Malaysia ambil selepas itu?

– Tun Mahathir membawa isu ini ke Parlimen. Dewan Rakyat bersetuju dengan beberapa langkah tindakan yang digariskan. Persetujuan ini adalah persetujuan dari semua ahli Parlimen tanpa mengira parti. Satu ketetapan secara rasmi dari Parliman mengutuk tindakan Serbia dalam pembersihan etnik Bosnia. Ketetapan ini disampaikan pula kepada Parlimen UK, Perancis dan beberapa negara lain.

– Malaysia seterusnya mengambil kesempatan di persidangan NAM dan OIC untuk membawa pandangan Malaysia dan mempengaruhi keputusan sidang. Suka saya kongsikan untuk persidangan NAM, Tun Mahathir telah mengambil langkah mempengaruhi Suharto terlebih dahulu. Suharto asalnya tidak setuju untuk dibawa isu Bornia di persidangan NAM. Akhirnya isu Bosnia berjaya dibincangkan di NAM. Manakala OIC pula, Tun Mahathir mengambil langkah menjemput persidangan OIC di PWTC. Sebanyak 13 negara hadir dan bersidang tentang isu Bosnia.

– OIC dan NAM akhirnya menghantar surat dengan usul ketetapan berikut:
a. Mendesak Boutros Ghali, SU PBB ketika itu meletakkan jawatan kerana gagal memainkan peranan.
b. Tarik sekatan senjata ke atas Bosnia.
c. Tubuh tribunal khas mendakwa Slobodan Milosevic dan lain-lain atas jenayah perang tersebut. Kesan dari itu, Jeneral Ratko Miladic disabitkan kesalahan penghapusan etnik. Manakala Slobodan Praljak membunuh diri di mahkamah selepas dijatuhkan hukuman penjara 20 tahun. Manakala Slobodan sendiri dibicarakan pada 1999 dan menerima protes dari rakyatnya sendiri. Beliau dipenjarakan atas beberapa kesalahan lain dan mati di dalam penjara.

– Tidak cukup sekadar resolusi dan usul di peringkat serantau dan antarabangsa, satu lagi langkah yang diambil oleh Malaysia ketika itu yang besar juga adalah operasi menghantar tentera. Bermula dengan Malbat 1 seramai 996 dan ditingkatkan ke Malcon 1 seramai 1,533 anggota.

– Melihat kepada kepura-puraan UNPFOFOR di bawah PBB, satu keputusan besar yang terkandung secara halus di dalam senarai peranan pasukan tentera Malaysia yang dihantar ke Bosnia ini dibuat. Malaysia ketika itu memberikan satu tugasan tambahan kepada tentera di Bosnia, luar daripada tugasan biasa menjaga keamanan, mencegah dari merebaknya peperangan, bekalan makanan, bina semula jambatan dan sebagainya. Apa tugasan tambahan itu? Bertukar dari peranan sebagai ‘peace keeping’ kepada terlibat dengan operasi perang jika diperlukan. Perbelanjaan yang direkodkan meningkat kepada RM93,971,000. Ini signal penting kepada Serbia, AS, UK dan lain-lain negara di Barat.

– Adakah Malaysia memang ada berikan senjata secara rahsia kepada Bosnia? Ini persoalan yang menarik untuk dibincangkan di lain kesempatan.

– Perlu juga untuk dilihat di sini peranan Malaysia, tidak terhenti setakat itu sahaja. Sebaliknya Malaysia berjaya mengajak beberapa negara lain untuk memberi bantuan perdagangan, ekonomi dan teknikal kepada Bosnia. Malaysia sendiri mengambil langkah menjalankan program Pemulihan Pelarian Bosnia di Malaysia yang memakan belanja hingga Mac 1994 sahaja sebanyak RM1,337,615.00. Program Perlindungan Sementara Tabung Mangsa Bosnia pula dapat mengumpulkan RM3,268,746.04.

10. Perang Bosnia telah tamat. Sekarang berlaku pula perang Taufan Al-Aqsa dan berlarutan pula kepada perang apa pula selepas ini, kita tidak tahu. Yang pastinya ia akan berlarutan dan panjang.

11. Cadangan saya di sini kepada kerajaan, secara asasnya mainkanlah peranan sebagai kerajaan atas kapasiti kerajaan. Janganlah ambil langkah bersaing dengan pertubuhan bukan kerajaan. Pertubuhan bukan kerajaan buat demonstrasi dan himpunan, kerajaan pun hendak buat demonstrasi dan himpunan.

Pertubuhan bukan kerajaan buat kutipan tabung, kerajaan pun buat kutipan tabung ala NGO juga. Sepatutnya kerajaan ambillah tindakan di peringkat serantau dan antarabangsa. Kalau hendak buat sumbangan pun, biarlah sasaran jumlah sumbangan itu berpadanan dengan kapasiti kerajaan sebuah negara. Kalau setakat bawah RM100 juta, itu serahkan kepada pertubuhan bukan kerajaan sahaja. Kerajaan patut sumbang RM10 bilion ke contohnya, barulah padan sebagai negara. Itu belum masuk lagi mesej salah yang kerajaan sendiri laungkan dalam isu Palestin ini bila terlalu menekankan aspek kemanusiaan dan keharmonian sampai isu Palestin sebagai mangsa perang ganas Israel tenggelam.

12. Malaysia mesti berani menongkah arus dengan menyatakan bantahan terhadap penyelesaian ‘Two State Solution’. Dalam kenyataan yang dikeluarkan oleh Wisma Putra pada 8 Oktober 2023 yang lepas, selain daripada tidak ada kutukan yang kuat terhadap Israel, Malaysia masih melaungkan seruan kembali ke sempadan 1967. Kalau Malaysia mengambil langkah berani begini, barulah saya boleh percaya yang Perdana Menteri kita diugut oleh negara Barat. Pendirian begini penting untuk membuka satu arus di kalangan negara-negara Islam yang lain agar berani melaungkan seruan penyelesaian yang sama iaitu ‘menamatkan penjajahan secara mutlak dan mengembalikan setiap inci tanah Palestin kepada penduduk asalnya yang dihalau bermula dari 1948.’

13. Malaysia juga mesti berani mengusulkan bekalan senjata dari negara Islam kepada Palestin sebagai balasan AS dan sekutu-sekutunya menggerakkan aset ketenteraan mereka ke Timur Tengah. Seterusnya berunding dengan negara Islam lain untuk tujuan itu. Runding terang-terang ke runding belakang ke, itu terpulang. Bagaimana Palestin hendak mempertahankan diri tanpa senjata dalam keadaan mereka diserang siang dan malam sejak 1948 dengan pelbagai jenis senjata?

14. Malaysia perlu meluluskan satu jumlah dana yang bersesuaian dengan keperluan Palestin yang hancur. Bukan RM100 jutalah sudah semestinya. Angkanya mesti bilion-bilion. Subsidi pun dah banyak kena potong, tentu kerajaan sudah ada banyak lebihan sekarang. Pembangunan sebuah negara yang hancur kerana perang, tidak akan mampu untuk ditanggung oleh rakyat yang menyumbang kepada pertubuhan bukan kerajaan.

15. Perdana Menteri perlu mempengaruhi ahli Parlimen; kerajaan atau pembangkang untuk bersetuju dengan usul-usul tersebut. Di sinilah akan teruji sejauh mana kuatnya ‘aura’ seorang pemimpin tertinggi negara dalam memastikan dia masih ada pengaruh mengatasi segalanya. Habiskan masa dan tenaga serta segala pemikiran ke arah itu. Jangan buang masa dan tenaga bersaing dengan pertubuhan bukan kerajaan.

16. Banyak lagi peranan yang kerajaan boleh mainkan jika kita perhalusi. Saya tinggalkan pembaca untuk berfikir sejenak tentang apa yang saya tulis. Perdana Menteri kita selalu cuba menyaingi Perdana Menteri sebelumnya terutama Tun Mahathir. Ini peluang jika beliau ingin membuktikan beliau Perdana Menteri terbaik yang pernah dimiliki oleh negara.

Wallahu a’lam

Ustaz Muhammad Fauzi Asmuni
Pengerusi Gabungan Solidariti Pembebasan Palestin (GSPP)


Ubat batuk dari India tak didaftar di Malaysia

BANGI, 10 Rabiulawal 1444H, Jumaat – Empat produk ubat batuk dan selsema jenis sirap keluaran syarikat Maiden Pharmaceuticals, India yang didakwa punca kematian 66 kanak-kanak – tidak didaftarkan untuk penggunaan di negara ini.

Ketua Pengarah Kesihatan, Tan Sri Dr Noor Hisham Abdullah berkata, hal berkenaan dikesan selepas siasatan yang dilakukan ke atas pangkalan data produk berdaftar Bahagian Regulatori Farmasi Negara (NPRA).

“NPRA akan terus menjalankan pemantauan secara berterusan berkaitan kejadian berkenaan bagi memastikan kualiti, keselamatan dan keberkesanan ubat-ubatan di negara ini terjamin.

“KKM akan memaklumkan perkembangan kepada orang ramai dari semasa ke semasa,” katanya dalam kenyataan hari ini.

Sebelum ini, 66 kanak-kanak maut di Gambia selepas minum ubat batuk jenis Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup yang dikilangkan oleh pengilang Maiden Pharmaceuticals.

Terdahulu, Pertubuhan Kesihatan Sedunia (WHO) mengeluarkan amaran mengenai empat sirap ubat batuk dan selsema berkenaan yang dikaitkan dengan kematian berkenaan.

Selain itu, Agensi kesihatan Pertubuhan Bangsa Bangsa Bersatu (PBB) juga memberi amaran sama bahawa ubat-ubatan yang tercemar itu mungkin sudah diedarkan di luar negara Afrika Barat, dengan ‘kemungkinan wujud pendedahan global’.


MyKad: Elak denda, 68 individu buat laporan palsu konon jadi mangsa samun

KUALA LUMPUR, 20 Rabiulakhir 1443H, Khamis – Mendakwa menjadi mangsa samun dan ragut, itu antara alasan digunakan 68 individu yang membuat laporan palsu berhubung kehilangan kad pengenalan diri (MyKad) sejak Januari hingga 21 November lepas.

Ketua Polis Daerah Sentul, ACP Beh Eng Lai berkata, kesemua individu berusia lingkungan 18 hingga 60 tahun itu sebenarnya menggunakan alasan itu bagi mengelakkan didenda oleh pihak Jabatan Pendaftaran Negara (JPN) kerana kehilangan MyKad disebabkan kecuaian sendiri.

“Kesahihan setiap laporan polis yang dibuat itu diketahui selepas pegawai penyiasat menyiasat lanjut berkaitan dengan apa yang dilaporkan oleh pengadu.

“Kejadian yang dilaporkan hanyalah rekaan semata-mata dan kehilangan MyKad berlaku adalah atas kecuaian sendiri,” katanya kepada pemberita di Ibu Pejabat Polis Daerah (IPD) Sentul.

Beh berkata, daripada 68 kertas siasatan yang dibuka, sebanyak 59 telah dituduh di mahkamah manakala sembilan lagi sedang disiasat mengikut Seksyen 182 Kanun Keseksaan kerana membuat laporan palsu.

“Pihak polis memandang serius perkara ini kerana individu tidak bertanggungjawab membuat laporan palsu akan membazirkan masa, tenaga pegawai penyiasat dan wang kerajaan untuk menyiasat kes tidak wujud,” katanya.

Beliau sehubungan itu menasihatkan orang awam supaya mematuhi undang-undang dan mereka yang mempunyai sebarang maklumat berhubung kes itu boleh menghubungi bilik gerakan IPD Sentul di talian 03-40482206. – Bernama


Kejam! Zionis musnah penempatan Palestin buat kali ke-177

BAITULMAQDIS,9 Muharram 1442H, Jumaat – Rejim pengganas Israel sekali lagi bertindak kejam apabila mengusir sebelum memusnahkan ratusan kediaman milik penduduk Palestin untuk kali ke-177.

Tindakan biadab yang dilakukan semalam, di wilayah Negev itu sebagai desakan penyitaan tanah Palestin bagi meneruskan rancangan untuk meluaskan penempatan haram Yahudi.

Dalam kejadian itu, jentolak Yahudi yang dikawal ketat oleh rejim Zionis telah menyerbu kampung al-Araqib dan merobohkan semua khemah serta rumah sementara penduduk Palestin.

Ini mengakibatkan kanak-kanak dan golongan warga emas turut kehilangan tempat berteduh, lapor Pusat Maklumat Palestin.

Al-Araqib dihuni oleh kaum Arab Badwi al-Turi, yang tidak dikenali oleh rejim Zionis.

Sejak Januari lalu, rejim Zionis telah memusnahkan penempatan di kampung itu sebanyak lima kali, manakala yang terakhir adalah pada 5 Mac.

Kampung itu yang diduduki kira-kira 220 penduduk pada awalnya dirobohkan pada 27 Julai 2010, namun ia telah dibangunkan semula beberapa kali oleh penduduk dan aktivis.

Pembinaan semula penempatan itu adalah bagi mencabar usaha rejim Zionis yang beberapa kali mengusir penduduk dari tanah asal mereka.

Sementara itu, Tel Aviv pada Rabu telah mengeluarkan perintah untuk memusnahkan tiga rumah serta arahan untuk menghentikan operasi pembinaan enam rumah di bandar Nahalin, di Barat Bethlehem.

Secara berasingan pada hari sama, Israel turut menghalalkan rampasan 525 tanah milik Palestin, selain menjadikannya sebagai hak milik dan harta Yahudi, lapor Pusat Maklumat lagi.

Perintah itu dikuatkuasakan setelah mahkamah Israel menolak semua dokumen diajukan oleh penduduk Palestin, yang sememangnya membuktikan pemilikan tanah mereka ke atas kawasan dilampirkan.

Lebih setengah juta penduduk haram Yahudi tinggal di lebih dari 230 penempatan yang dibina sejak penjajahan Israel di Tebing Barat dan Baitulmaqdis Timur pada 1967.

Penempatan Yahudi itu dikecam oleh masyarakat antarabangsa yang menyifatkannya sebagai haram.

Rakyat Palestin menginginkan Tebing Barat sebagai sebahagian daripada negara merdeka pada masa depan dengan Baitulmaqdis al-Quds sebagai ibu negaranya. – Agensi


Bukit Melaka: Contohi keberanian Erdogan tukar status gereja

Oleh Ainul Illia Meor Suzurudin

BANGI, 3 Muharram 1442H, Sabtu – Setelah menyaksikan Presiden Turki, Reccep Tayyip Erdogan mengarahkan sebuah lagi gereja lama Ortodok diubah menjadi masjid, rakyat Malaysia kini ternanti-nantikan langkah kerajaan dalam isu penukaran nama Bukit St Paul kepada Bukit Melaka.

Jawatankuasa Gerakan Massa Pemuda Ikatan Muslimin Malaysia (ISMA), Soufi Anual berkata, majoriti rakyat Turki menyokong penuh kepimpinan Presiden Turki itu, namun di Malaysia masih ramai yang selesa dengan naratif penjajah terhadap negara ini.

“Adakah kita masih takut dengan bayang-bayang penjajah? Adakah kita masih takut dengan bayang-bayang musuh?

“Adakah kita masih takut dengan suara cemuhan golongan yang tidak bersetuju? Tepuk dada tanya selera,” katanya ketika dihubungi Ismaweb.net, hari ini.

Memuji tindakan Erdogan, Soufi pada masa sama turut menyifatkan tokoh itu sebagai pemimpin yang hebat, berprinsip, berani dan tegas dalam meninggikan martabat bangsanya.

Meskipun ada yang mencemuh, namun itu tidak mematahkan semangat perjuangannya, tegas Ketua Kempen Kembalikan Nama Asal, Hapus Jejak Penjajah itu.

“Malahan ramai yang menyokong dan bersetuju dengan keputusan besar yang dibuat oleh beliau. Kerana itulah yang dinantikan oleh bangsa merdeka Turki.

“Lalu bagaimana kita di Malaysia. Bola telah berada di tangan kerajaan negeri Melaka. Sama ada hendak jaringkan ke gol lawan ataupun gol sendiri,” katanya.

Dalam pada itu, beliau berkata, ISMA percaya usaha mengembalikan nama asal Bukit Melaka ini mampu dilaksanakan.

“Deretan fakta sejarah menyokong nama asal Bukit Melaka. Tidak ada salahnya pada usaha untuk menaikkan darjat dan martabat bangsa sendiri.

“Maka apa lagi yang ditunggu-tunggu? Ayuh ini masanya. Kita bagi jadi!,” tegasnya.

Semalam, Erdogan mengarahkan sebuah lagi gereja lama Ortodok yang kemudiannya menjadi muzium popular di Istanbul, diubah semula menjadi masjid bagi kegunaan umat Islam beribadat di negara itu.

Keputusan mengubah Muzium Kariye kepada masjid dibuat hanya sebulan selepas kontroversi sama membabitkan transformasi Hagia Sophia menjadi masjid.


SUHAKAM iktiraf golongan songsang non-binari?

BANGI, 30 Safar 1443H, Khamis – Tindakan Suruhanjaya Hak Asasi Manusia Malaysia (SUHAKAM) memasukkan istilah non-binari sebaris dengan jantina lain dalam Laporan Separuh Penggal Semakan Berkala Sejagat pusingan ketiga di Malaysia mencetuskan persoalan.

Pengerusi Bersama Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA), Prof Madya Dr Rafidah Hanim Mokhtar berkata, ia seolah-olah suruhanjaya itu sudah pun mengiktiraf jantina ketiga yang menjadi pertikaian banyak pihak sebelum ini.

“Buat pertama kali, SUHAKAM memasukkan istilah non-binari sebagai tambahan kepada LGBTQ. Ini dilakukan ketika dunia sains, hatta di negara-negara Barat sedang memperdebat dengan hangatnya akan gender ketiga (non-binari dan transgender).

“Ini secara tidak langsung memperkukuhkan naratif pengiktirafan gender ketiga oleh SUHAKAM yang pada mulanya dicetuskan oleh tawaran kajian mereka,” kata Dr Rafidah menerusi hantaran di Facebook.

Bukan itu sahaja, SUHAKAM di dalam laporan tersebut turut mengesyorkan kepada Jabatan Pendaftaran Negara (JPN) untuk menukar nama secara separa bagi mereka yang telah menjalani pembedahan pertukaran jantina.

Prof Rafidah berkata, syor ini membuka ruang untuk membenarkan pembedahan pertukaran jantina di negara ini.

“Jika ini dilakukan, pada saya kita telah secara langsung mengiktiraf pembedahan pertukaran jantina itu sendiri (sila ambil maklum, perkara ini adalah di bawah bab LGBTQ, bukan atas sebab kesihatan dalam interseks atau khunsa atau Gangguan Perkembangan Seks (DSD) yang diizinkan),” katanya.

Beliau menegaskan, sewajarnya ada pihak dalam kalangan Pesuruhjaya SUHAKAM yang memantau dan menasihati perkara-perkara tidak diiktiraf oleh Perlembagaan Persekutuan dan undang-undang syariah.

Di dalam laporan tersebut, SUHAKAM dipetik berkata bahawa ia mencadangkan kepada kerajaan untuk memiliki pendekatan inklusif terhadap hak untuk kesihatan yang merangkumi penjagaan kesihatan yang dapat diakses dan berpatutan kepada semua orang di Malaysia termasuk masyarakat yang rentan dan pelbagai seperti lelaki, wanita, non-binari, LGBTQ+ dan pekerja migran.

SUHAKAM juga mendesak Kementerian Pendidikan dan pihak berkuasa agama untuk berkomitmen dalam menjaga persekitaran pendidikan di mana martabat kanak-kanak dihormati dan diskriminasi atas dasar orientasi seksual dan identiti jantina dihapuskan.

Selain itu, SUHAKAM turut menyentuh mengenai pengubahan jantina dalam kad pengenalan.

SUHAKAM berkata, JPN menyatakan bahawa disebabkan tidak ada ketetapan dalam undang-undang atau dasar mengenai pengakuan jantina yang sah, tidak ada perubahan jantina yang dapat dilakukan pada kad pengenalan.

“Mereka yang telah menjalani Pembedahan Pertukaran Seks (SRS) diminta untuk menunjukkan bukti perubatan dan perkara itu kemudian akan dibawa ke mahkamah. JPN akan bertindak berdasarkan keputusan mahkamah mengenai apakah akan memberikan pertukaran jantina.

“Walaupun jantina tidak dapat diubah, penggantian sebahagian nama masih dapat dilakukan dengan pertimbangan sewajarnya,” katanya.


New Zealand gantung hubungan politik dengan Myanmar

ANKARA, 27 Jamadilakhir 1442H, Selasa – New Zealand pada Selasa menggantung semua hubungan politik dan ketenteraan dengan Myanmar susulan rampasan kuasa tentera di negara itu.

Menteri Luar Nanaia Mahuta dalam satu kenyataan berkata New Zealand tidak mengiktiraf pemerintahan tentera di Myanmar, lapor Agensi Anadolu.

“Kerajaan New Zealand prihatin dengan rampasan kuasa di Myanmar. Kami tidak iktiraf kerajaan yang dipimpin tentera dan meminta tentera segera membebaskan semua pemimpin politik yang ditahan dan pulihkan semula pentadbiran negara.

“Saya juga mengarahkan semua program bantuan New Zealand ke Myanmar tidak membabitkan projek yang memberi manfaat kepada pemerintahan tentera,” kata Mahuta.

Kerajaan New Zealand juga mengenakan larangan perjalanan ke atas pemimpin tentera Myanmar.

“Selain itu, New Zealand turut bersama-sama negara lain yang menggesa Majlis Hak Asasi Manusia Pertubuhan Bangsa-Bangsa Bersatu (PBB) mengadakan mesyuarat khas berhubung insiden di Myanmar. Kedaulatan undang-undang dan demokrasi rakyat Myanmar mesti dihormati,” katanya.

New Zealand juga menyambut baik kenyataan G7 dan Majlis Keselamatan PBB yang mengecam rampasan kuasa tentera itu. – Bernama


Isu tokong: Sudahlah ceroboh secara haram, berani pula ugut

BANGI, 13 Jamadilakhir 1443H, Ahad – Keputusan menarik balik surat perintah pengusiran yang dikeluarkan Pejabat Tanah dan Galian (PTG) Perak kepada 19 tokong yang dibina di atas tanah hak milik kerajaan di sekitar daerah Kinta, Perak mengejutkan ramai pihak.

Perkara itu menimbulkan kontroversi panas apabila PTG Perak mengeluarkan notis pengusiran kepada 19 tokong yang dibina dalam gua di Kinta itu, tetapi ditarik balik atau dibatalkan selepas dialog dengan MCA.

Difahamkan, Pengarah jabatan itu bersetuju bahawa beberapa tokong gua itu penting dari segi budaya dan sejarah.

Mengulas perkara itu, pemerhati politik, Prof Dr Ridhuan Tee Abdullah secara sinis berkata, ia alasan basi sekian lama dilakukan.

“Bila mahu dirobohkan, sudah beratus tahun, mesti dijadikan tapak warisan. Warisan apa yang diperkatakan, sedangkan ia dibina secara haram?

“Tidak kiralah berapa tahun, haram tetap haram. Lebih-lebih lagi struktur tidak selamat. Suatu hari nanti, jika berlaku matapetaka di gua-gua tersebut, pasti pihak kerajaan pasti akan dipersalahkan. Kerajaan akan dituduh tidak membuat kajian atas struktur gua tersebut. Sedangkan mereka berdegil,” katanya.

Dalam pada itu, beliau tidak pelik dengan tindakan segelintir pihak yang dilihat menjadi ‘juara’ dalam mempertahan isu berkenaan.

“Dalam kes ini, apabila notis diberikan, maka ultra kiasu pun sibuk mahu menjadi juara. Sedangkan mereka tahu ia tidak selamat. Masih mahu pertahankan, malah lebih dahsyat lagi mahu diwartakan menjadi tapak warisan negara.

“Ultra kiasu mendesak supaya notis pengusiran ditarik balik. Untuk makluman, daerah Kinta mempunyai lebih 14 tokong berdekatan di dalam gua. Ada yang selamat digunakan, ada yang tidak.

“Bagi yang tidak selamat, ultra kiasu begitu berani mendesak, supaya kerajaan negeri perlu meneliti cara untuk menyediakan sokongan dan bukannya mengusir mereka. Sudahlah ceroboh secara haram, berani mengugut kerajaan,” katanya.


Masjid, surau Wilayah Persekutuan disaran baca Qunut Nazilah mulai malam ini

BANGI, 19 Ramadan 1443, Khamis – Semua masjid dan surau di seluruh Wilayah Persekutuan Kuala Lumpur, Putrajaya dan Labuan disaran melaksanakan bacaan doa Qunut Nazilah ketika solat Subuh, solat Jumaat serta solat sunat witir Tarawih sepanjang Ramadan bermula malam ini.

Pengarah Jabatan Agama Islam Wilayah Persekutuan (Jawi), Datuk Mohd Ajib Ismail berkata, Qunut Nazilah ini bertujuan mendoakan kesejahteraan dan keamanan di bumi Palestin khususnya dan di Malaysia amnya.

Katanya, ia susulan saranan Jabatan Kemajuan Islam Malaysia (Jakim) untuk melaksanakan bacaan Qunut Nazilah berikutan tragedi pencerobohan yang berterusan ke atas Masjid al-Aqsa.

“Sesungguhnya doa dan munajat yang dipanjatkan ke hadrat Allah SWT di bulan Ramadan yang mulia adalah lambang solidariti berpanjangan umat Islam untuk perjuangan rakyat Palestin,” katanya dalam satu kenyatan.

Bermula semalam, tiga masjid utama membabitkan Masjid Negara di Kuala Lumpur dan Masjid Putra serta Masjid Tuanku Mizan Zainal Abidin mengadakan bacaan doa Qunut Nazilah ketika solat sunat witir setiap malam.

Ketua Pengarah Jakim, Datuk Hakimah Mohd Yusoff memaklumkan ia adalah inisiatifnya khusus untuk keselamatan dan keamanan buat umat Islam di Palestin yang kini berdepan konflik.


COVID-19: Sembilan kluster baharu, lima babitkan tempat kerja

KUALA LUMPUR, 18 Jamadilawal 1442H, Sabtu – Memasuki hari kedua 2021, sembilan kluster baharu berkaitan COVID-19 dikenal pasti dalam tempoh 24 jam lepas dengan lima daripadanya melibatkan kluster tempat kerja.

Ketua Pengarah Kesihatan Tan Sri Dr Noor Hisham Abdullah berkata, kluster tempat kerja itu dikesan melalui saringan bersasar di tempat kerja, manakala kluster lain dikesan melalui saringan individu bergejala, saringan kontak rapat dan saringan individu dari kawasan berisiko tinggi.

Lima kluster di tempat kerja itu ialah Kluster Harum dan Dewani di Johor Bahru, Johor; Kluster Tapak Bina Casuarina di Sepang dan Petaling, Selangor; Kluster Renggam di Petaling, Sepang dan Klang serta Kluster Jalan BBN di Seremban, Negeri Sembilan.

“Kluster Harum melaporkan pertambahan kes baharu tertinggi. Kes-kes bagi kluster ini dilaporkan positif COVID-19 bermula pada 2 Januari (hari ini) melalui saringan bersasar di tempat kerja dengan 435 individu disaring, 206 kes dikesan positif COVID-19,” menurutnya dalam kenyataan mengenai perkembangan COVID-19 hari ini.

Beliau berkata, Kluster Tapak Bina Casuarina merekodkan 53 kes dikesan positif COVID-19, Kluster Dewani (25 kes), Kluster Renggam (20 kes) dan Kluster Jalan BBN catat 27 kes.

Sementara itu, empat lagi kluster baharu iaitu Kluster Batu Lapan di Tambunan, Ranau dan Kota Belud, Sabah; Kluster Belukar di Machang, Kelantan; Kluster Kolam Permai di Kuala Terengganu dan Kemaman, Terengganu dan Petaling di Selangor serta Kluster Mador di Meradong dan Sibu, Sarawak.

Dalam tempoh 24 jam lepas, Kluster Batu Lapan mencatatkan 52 kes positif COVID-19 diikuti Kluster Belukar (17 kes), Kluster Kolam Permai (sembilan kes) dan Kluster Mador sebanyak lapan kes.

Dr Noor Hisham turut memaklumkan jumlah kluster aktif yang dipantau adalah 229 kluster manakala 294 kluster telah tamat termasuk empat kluster iaitu Kluster Seri Wangsa, Kluster Batu Lima, Kluster OAD dan Kluster Kasah. -Bernama


Penganjuran Grand Final Gala Night dibantah

KUALA LUMPUR, 4 Jamadilawal 1442H, Sabtu – Yayasan Dakwah Islamiah Malaysia (Yadim) membantah penganjuran Grand Final Gala Night bagi Miss/Mrs Plus World Malaysia 2020 yang bakal berlangsung pada 2 Januari tahun hadapan di sebuah hotel di ibu negara.

Yang Dipertua Yadim Nasrudin Hassan berkata pihaknya akan menghantar memo bantahan secara rasmi kepada penganjur dan pihak berkuasa tempatan berhubung perkara itu pada Isnin depan.

“Program itu bersifat eksploitasi terhadap wanita dan bersifat penyuburan kepada budaya hedonistik oleh tamadun yang telah pupus.

“Tambahan pula dalam keadaan pandemik COVID-19, sebarang bentuk perhimpunan tidak mendesak harus dielakkan kerana berisiko menularkan jangkitan virus itu walaupun jaminan pematuhan prosedur operasi standard (SOP) telah diberikan,” katanya dalam kenyataan hari ini.

Nasrudin berkata pihaknya menyeru kerajaan supaya mengambil langkah-langkah sewajarnya bagi memastikan program itu tidak dilaksanakan. – Bernama


Saksi nafi Bella jadi mangsa amang seksual sebelum dijaga Siti Bainun

KUALA LUMPUR, 20 Zulhijjah 1443H, Rabu – Seorang penolong pegawai Jabatan Kebajikan Masyarakat (JKM) menafikan remaja perempuan sindrom down berusia 13 tahun dikenali sebagai Bella menjadi mangsa amang seksual sebelum hak penjagaan sementara diberikan kepada Siti Bainun Ahd Razali.

Mohamad Imran Mohamed Zanyuin, 35, berkata beliau terkejut kerana ini merupakan kali pertama beliau mendengar isu amang seksual dibangkitkan pihak pembelaan.

Saksi pendakwaan ke-12 itu berkata demikian semasa pemeriksaan balas oleh peguam Nur A’minahtul Mardiah Md Nor, mewakili Siti Bainun, pada perbicaraan kes pengasas Rumah Bonda itu di hadapan Hakim Mahkamah Sesyen, Izralizam Sanusi.

Saksi juga tidak bersetuju dengan cadangan peguam bahawa individu yang melakukan amang seksual itu adalah seseorang yang dipanggil ustaz atau pun ‘pakcik’ di tempat Bella tinggal sebelum ini.

Nur A’minahtul Mardiah: Semasa rakaman (siasatan) di Pusat Temuduga Kanak-Kanak (CIC), Bella ada menyebut tentang ustaz.

Mohamad Imran: Tidak tahu.

Nur A’minahtul Mardiah: Setiap kali Bella nampak individu seakan-akan pakcik atau ustaz…Bella akan menutup kemaluannya dengan kedua-dua belah tangan, adakah Encik Imran tahu mengenai perkara ini dan saksi itu menjawab “tidak tahu”.

Mohamad Imran juga tidak bersetuju dengan cadangan peguam bahawa syor perintah tetap (hak penjagaan) diberikan kepada Siti Bainun antaranya disebabkan isu amang seksual.

Pada prosiding sebelum ini, Mohamad Imran berkata Mahkamah Majistret Kanak-Kanak membenarkan perintah jagaan sementara diberikan kepada Siti Bainun bermula 14 Julai sehingga 20 Sept 2020 manakala hak penjagaan tetap bermula 24 September 2020.

Menurut saksi itu, Bella sebelum ini ditempatkan di Taman Sinar Harapan Tuanku Ampuan Najihah Seremban sejak 2011 sehingga 2020 sebelum Siti Bainun menjaga remaja itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan bersambung esok. – Bernama